Hadis 40: Dakwaan Arun Dorasamy melampau, ingat KPM dungu?

BANGI, 22 Safar 1445H, Jumaat – Persatuan Pengguna Islam Malaysia (PPIM) mengecam tindakan Pengerusi Persatuan Hindu Agamam Ani Malaysia, Arun Dorasamy yang membantah modul asal Hadis 40 Imam Nawawi oleh Kementerian Pendidikan Malaysia (KPM).

Ketua Aktivisnya, Datuk Nadzim Johan berkata, dakwaan Arun mengenai lima hadis dikeluarkan termasuk hadis kelapan daripada hadis 40 itu sebagai melampau.

“Perbuatan Arun itu sangat melampau dan sebagai peguam dia sepatutnya lebih cerdik dalam mengeluarkan kenyataan.

“Adakah KPM terlalu dungu sehingga tunduk kepada orang bukan Islam yang cuba menentukan ajaran Islam mana yang boleh diterima oleh umat Islam negara ini,” katanya dalam kenyataan, hari ini.

Nadzim menegaskan, negara ini tidak akan mencapai keamanan dan rakyatnya pula tidak hidup dalam harmoni sekiranya orang bukan Islam terus menekan dan membuat provokasi terhadap umat Islam.

“Tindakan Arun sama seperti jika umat Islam menyatakan ajaran agama Hindu salah dan tidak boleh diajar kepada orang beragama Hindu.

“Ajaran Hindu itu boleh merosakkan perpaduan, jika itu yang dikatakan umat Islam, apakah Arun akan terima?” soalnya.

Justeru, Nadzim berkata, pihaknya akan terus mempertahankan agama Islam di Malaysia walau apa jua sekalipun dan meminta semua umat Islam berbuat demikian.

“Kita berkorbanlah apa sahaja demi agama, apa lagi yang kita ada jika maruah Islam diinjak-injak seperti tiada nilai,” katanya.

Sebelum ini, Arun mendakwa, KPM telah mengeluarkan lima hadis daripada modul asal Hadis 40 Imam Nawawi.

Dakwanya, tindakan KPM itu dimaklumkan kepadanya oleh Persatuan Hindu Sangam Malaysia (MHS).

Katanya, lima hadis dikeluarkan itu, termasuk hadis ke-8 daripada hadis 40 tersebut, kerana dianggap tidak selari dengan aspirasi perpaduan.


Kelantan tak mampu tanpa bantuan kerajaan, Wan Fayhsal bidas kenyataan Anwar

BANGI, 7 Muharam 1445H, Selasa – Ahli Parlimen Machang, Wan Fayhsal Wan Ahmad membidas kenyataan Perdana Menteri yang mendakwa kerajaan Kelantan tidak mampu membangunkan negeri tanpa bantuan Kerajaan Perpaduan.

Beliau menegaskan, bantuan yang disalurkan Persekutuan adalah tanggungjawab pemimpin negara kepada rakyat dan perkara tersebut diperuntukkan dalam Perlembagaan.

“Itu hak negeri-negeri seperti termaktub dalam Perlembagaan Persekutuan. Kenapa seorang Perdana Menteri bercakap sebegini?

“Itu tanggungjawab kamu di Persekutuan untuk tunaikan hak rakyat-rakyat di negeri – ‘Federalism’,” katanya dalam kenyataan, hari ini.

Beliau berkata demikian sebagai mengulas kenyataan Datuk Seri Anwar Ibrahim yang mendakwa Kelantan dan Perlis tidak mampu membangunkan negeri itu tanpa bantuan daripada kerajaan.

Malah, dalam ucapan berkenaan Anwar menasihatkan pemimpin kerajaan negeri Kelantan untuk tidak bercakap berlebih-lebihan memandangkan banyak bantuan daripada kerajaan Pusat disalurkan ke negeri itu.

Dalam pada itu, Wan Fayhsal yang juga merupakan Ketua Armada Bersatu mempersoal adakah Perdana Menteri itu lantang menyuarakan perkara yang sama kepada Sabah dan Sarawak.

Justeru, katanya, kenyataan daripada pemimpin nombor satu negara itu jelas membuktikan agenda reformasi yang diperjuangkan sebelum ini hanyalah ‘omong-omong kosong’.

“Berani kamu cakap sebegini kepada Sarawak dan Sabah? Cakap-cakap sebegini menunjukkan agenda Reformasi yang pernah di bawa Anwar Ibrahim hanyalah omong kosong. Ini satu keangkuhan,” katanya.


Pengeluaran KWSP boleh dibuat menerusi portal mulai 1 April

KUALA LUMPUR, 26 Syaaban 1443H, Selasa – Pengeluaran simpanan Kumpulan Wang Simpanan Pekerja (KWSP) boleh dibuat menerusi portal pengeluarankhas.kwsp.gov.my, yang juga boleh diakses melalui aplikasi mudah alih i-Akaun bermula 1 April ini.

KWSP dalam kenyataan hari ini memaklumkan bahawa permohonan untuk pengeluaran tersebut akan dibuka kepada ahli di bawah umur 55 tahun bermula 1 hingga 30 April ini, manakala pembayaran akan dibuat pada 20 April.

“Pembayaran akan dibuat dalam satu bayaran sahaja dan dikreditkan ke dalam akaun bank simpanan atau semasa ahli. Ahli perlu memastikan bahawa akaun bank mereka adalah aktif dan di bawah nama ahli sendiri,” menurut kenyataan itu.

Kenyataan itu memberitahu akaun bersama atau akaun yang didaftarkan di bawah nama syarikat adalah tidak dibenarkan dan semakan status permohonan boleh dibuat bermula 9 April melalui portal yang sama.

KWSP menjelaskan, ahlinya yang ingin mengeluarkan simpanan digalakkan menyemak baki simpanan KWSP mereka melalui i-Akaun (ahli), aplikasi mudah alih i-Akaun, atau Kios KWSP dan jumlah maksimum yang boleh dikeluarkan ialah RM10,000 dan minimum RM50.

“Ahli perlu menggunakan sepenuhnya baki dalam Akaun 2 sebelum mengakses Akaun 1 mereka. Ahli juga perlu mengekalkan jumlah minimum sebanyak RM100 dalam akaun mereka,” menurut kenyataan itu.

Pada 16 Mac lepas, kerajaan membenarkan pengeluaran khas caruman KWSP sebanyak RM10,000 bagi meringankan beban rakyat Malaysia di bawah umur 55 tahun yang masih terkesan susulan pandemik COVID-19 bermula 1 hingga 30 April ini.

“KWSP mengingatkan ahli supaya mempertimbangkan jaminan pendapatan mereka pada masa depan, dan hanya mengeluarkan simpanan mereka sekiranya benar-benar perlu,” menurut kenyataan itu.

Maklumat lanjut mengenai kemudahan pengeluaran khas tersebut boleh didapati melalui ‘Ask ELYA’ dalam laman web KWSP, atau boleh menghubungi Hotline Pengeluaran Khas di 03-8922 4848 bermula 1 April, selain berjumpa pegawai Khidmat Nasihat Ahli di cawangan KWSP seluruh negara untuk mendapatkan nasihat percuma mengenai simpanan mereka. – Bernama


Pertimbang semula keputusan tampung subsidi minyak

KUALA LUMPUR, 3 Zulkaedah 1442H, Isnin – Bekas Ketua Setiausaha Kementerian Kewangan, Tan Sri Mohd Sheriff Kassim menggesa kerajaan mempertimbang semula keputusan untuk menampung subsidi minyak dan minyak masak sehingga RM8 bilion pada tahun ini kerana langkah itu hanya akan menyebabkan penyeludupan komoditi terbabit ke beberapa negara jiran.

Beliau berkata, jika harga runcit minyak dan minyak masak di selatan Thailand dan wilayah Sumatera di Indonesia serta kepulauan Filipina berhampiran Sabah adalah mengikut trend pasaran maka komoditi itu, yang telah disubsidi di Malaysia, akan menjadi lebih murah.

“Jika perbezaan harga adalah besar, ini akan membuka peluang untuk produk itu diseludup keluar oleh pihak tertentu bagi meraih keuntungan pantas hasil perdagangan rentas sempadan melalui darat serta laut,” menurutnya dalam satu kenyataan.

Mohd Sheriff berkata, penyeludupan diesel di selatan Thailand berleluasa kerana subsidi sedemikian.

Katanya, kelemahan harga subsidi pula ialah golongan berpendapatan tinggi juga akan mendapat manfaat.

Mohd Sheriff berkata, adalah lebih baik untuk melaksanakan subsidi pendapatan bersasar berbanding subsidi harga seperti yang dilakukan sebelum ini agar hanya golongan miskin mendapat manfaat.

“Cara terbaik untuk membantu golongan miskin ialah dengan mensubsidi pendapatan mereka tanpa membazirkan dana kerajaan,” katanya.

Beliau berkata, kerajaan harus menyediakan pelan subsidi pendapatan yang lebih besar kepada mereka yang benar-benar miskin termasuk penjaja kecil yang kehilangan mata pencarian susulan pelaksanaan beberapa langkah bagi membendung pandemik Covid-19.

Pada Sabtu, Menteri Kewangan, Senator Tengku Datuk Seri Zafrul Tengku Abdul Aziz berkata, subsidi yang lebih tinggi pada tahun ini adalah susulan kenaikan harga pasaran global.

Beliau berkata, kerajaan akan terus mensubsidi harga minyak dan minyak masak bagi membantu mengurangkan kesan kenaikan harga komoditi dalam kos sara hidup. – Bernama


PRK Pelangai: Cuaca diramal cerah sebelah pagi esok

KUANTAN, 6 Rabiulawal 1445H, Jumaat – Keadaan cuaca pada hari penamaan calon bagi Pilihan Raya Kecil (PRK) Dewan Undangan Negeri (DUN) Pelangai di Bentong esok, diramal cerah pada sebelah pagi.

Pengarah Jabatan Meteorologi Pahang, Nazian Zainal Abidin ketika dihubungi Bernama hari ini berkata, kawasan tersebut diramal akan dilanda ribut petir dan hujan pada sebelah petang, manakala hujan pada malamnya.

Suruhanjaya Pilihan Raya (SPR) menetapkan esok sebagai hari penamaan calon bagi PRK DUN Pelangai yang akan bermula pada 9 hingga 10 pagi.

PRK Pelangai diadakan pada 7 Oktober ini, susulan kematian penyandangnya Datuk Seri Johari Harun, 53, dalam nahas pesawat terhempas di Shah Alam, Selangor pada 17 Ogos lepas. – Bernama


PH wajar serah kerusi MB Negeri Sembilan pada UMNO

BANGI, 26 Muharam 1445H, Ahad – Pengerusi PN Negeri Sembilan, Datuk Seri Ahmad Faizal Azumu mencadangkan supaya Pakatan Harapan (PH) menyerahkan jawatan Menteri Besar negeri tu kepada Datuk Seri Jalaluddin Alias.

Beliau berkata, Pengerusi UMNO Negeri itu wajar diangkat sebagai Menteri Besar atas dasar kejayaan memperolehi kerusi terbanyak di negeri tersebut.

Langkah menyerahkan jawatan Menteri Besar kepada Ahli Dewan Undangan Negeri (ADUN) Pertang itu juga menepati semangat perpaduan yang dicanangkan.

“UMNO tewas teruk di kesemua lima negeri yang lain. Ahli-ahli UMNO tentu berasa kecewa.

“Jangan pula ahli UMNO dan para penyokongnya dikecewakan sekali lagi. Undi UMNO dapat PKR dan DAP.

“Saya ucapkan tahniah kepada Datuk Jalaluddin dan semoga beliau terpilih sebagai Menteri Besar Negeri Sembilan yang baharu,” katanya menerusi kenyataan di Facebook, hari ini.

Keputusan rasmi pilihan raya negeri (PRN) di Negeri Sembilan menyaksikan PH-BN meraih 31 kerusi manakala PN memenangi lima kerusi.

UMNO memenangi 14 kerusi, DAP 11 kerusi dan PKR pula mendapat lima kerusi manakala Amanah memperoleh satu kerusi.


Persatuan bank akan laksanakan lima langkah utama BNM tangani penipuan kewangan

KUALA LUMPUR, 30 Safar 1444H, Selasa – Tiga persatuan mewakili industri perbankan tempatan menyokong penuh lima langkah utama untuk memerangi penipuan kewangan seperti yang diumumkan oleh Bank Negara Malaysia (BNM).

Langkah-langkah penting itu diumumkan oleh gabenor BNM, Tan Sri Nor Shamsiah Mohd Yunos pada pelancaran Pameran Jenayah Kewangan, semalam.

Dalam satu kenyataan bersama hari ini, Persatuan Bank-Bank Dalam Malaysia (ABM), Persatuan Institusi Perbankan dan Kewangan Islam Malaysia (AIBIM) dan Persatuan Institusi Kewangan Pembangunan (ADFIM) berkata, industri perbankan mengakui  pelaksanaan langkah-langkah ini diyakini membawa perubahan dalam pengalaman perbankan dalam talian dan harapan pelanggan.

“Urus niaga perbankan dalam talian mungkin akan mengambil tempoh yang lebih lama disebabkan langkah keselamatan dan semakan tambahan.

“Sehubungan itu, kami memohon kesabaran dan pemahaman pelanggan mengenai kelewatan dan kesulitan yang dijangka akan berlaku apabila langkah ini dilaksanakan.

“Bagaimanapun, langkah-langkah adalah penting untuk keselamatan tambahan pelanggan bank,” katanya.

Bank-bank juga komited untuk memastikan komunikasi yang betul dengan pelanggan berhubung dengan langkah di atas termasuk tarikh pelaksanaan untuk pelbagai langkah, sebarang perubahan kepada proses dan tindakan yang diperlukan oleh pelanggan dan pelbagai butiran lain untuk mendapatkan bantuan.

Lima langkah utama termasuk bertukar daripada penggunaan kata laluan satu kali SMS (OTP) kepada kaedah pengesahan yang lebih selamat seperti melalui perisian pengesahan pelbagai faktor yang selamat atau token perkakasan untuk urus niaga tertentu.

Urus niaga ini termasuk pemindahan dana dan pembayaran, perubahan maklumat peribadi dan tetapan akaun.

Langkah lain termasuk mengetatkan peraturan pengesanan penipuan bank dan tindakan untuk menyekat urus niaga yang mencurigakan, pengesahan dan tempoh bertenang untuk pendaftaran kali pertama perkhidmatan e-perbankan atau peranti selamat serta mengehadkan pengesahan urus niaga perbankan elektronik kepada satu peranti mudah alih atau peranti selamat bagi setiap pemegang akaun.

Akhir sekali, bank juga akan mempunyai saluran atau talian aduan khusus yang beroperasi 24 jam sehari, tujuh hari seminggu untuk pelanggan melaporkan insiden atau mensyaki berlaku penipuan, katanya.

Persatuan-persatuan bank itu juga mengingatkan pelanggan supaya sentiasa berwaspada pada setiap masa semasa melakukan urus niaga dalam talian termasuk mengikuti panduan keselamatan perbankan dalam talian.

Malah, menggesa pelanggan untuk tidak memuat turun sebarang fail pemasangan (fail APK) pada peranti  dan hanya memuat turun aplikasi daripada gedung aplikasi tulen, memastikan imej dan/atau frasa keselamatan perbankan dalam talian mereka dipaparkan dengan betul pada skrin sebelum log masuk dan tidak klik pada pautan yang dihantar melalui mesej sembang seperti SMS, WhatsApp, Messenger atau perkhidmatan lain yang serupa.

ABM, AIBIM dan ADFIM berkata mereka juga mengalu-alukan langkah untuk meningkatkan lagi Pusat Respons Scam (Penipuan) Jabatan Siasatan Jenayah Komersil (CCID) Polis Diraja Malaysia (PDRM) sebagai platform perkongsian maklumat yang lebih sistematik, membolehkan tindakan lebih pantas untuk mengelakkan kerugian.

Pemegang akaun yang menghadapi urus niaga mencurigakan melibatkan akaun bank mereka dinasihatkan supaya memaklumkan bank mereka dengan segera, menghubungi Pusat Respons Penipuan CCID di talian 03-26101559/1599 dan membuat laporan polis untuk memudahkan siasatan. – Bernama


GTA nyatakan pendirian tarikh bubar selepas dipersembahkan kepada Agong

CYBERJAYA, 4 Rabiulawal 1444H, Sabtu – Gerakan Tanah Air (GTA) akan menyatakan pendiriannya mengenai cadangan tarikh pembubaran Parlimen selepas Perdana Menteri Datuk Seri Ismail Sabri Yaakob mempersembahkannya kepada Yang di-Pertuan Agong.

Pengerusi Penajanya Tun Dr Mahathir Mohamad berkata selepas itu juga, GTA akan membuat keputusan sama ada membantah atau menyokong tarikh pembubaran Parlimen yang akan membolehkan Pilihan Raya Umum ke-15 (PRU15) diadakan.

“Kita berpendapat bahawa sepatutnya PRU15 diadakan pada waktu kita tidak menghadapi banjir besar dan angin kencang supaya semua pengundi selamat dan boleh mengundi dengan baik,” katanya pada sidang media selepas program Suara Tanah Air di sini hari ini.

Semalam, Setiausaha Agung UMNO Datuk Seri Ahmad Maslan berkata Majlis Tertinggi (MT) UMNO mahu Parlimen dibubarkan dalam masa terdekat bagi membolehkan PRU15 diadakan tahun ini dan Ismail Sabri akan mempersembahkan cadangan tarikh pembubaran kepada Yang di-Pertuan Agong selaras dengan Perkara 40 (1) Perlembagaan Persekutuan.

Sementara itu, Dr Mahathir berkata Jabatan Pendaftaran Pertubuhan (RoS) memaklumkan proses pendaftaran gerakan itu tidak dapat dipercepatkan kerana terdapat lebih 30 parti politik turut membuat permohonan, namun RoS memberi pengakuan GTA tiada masalah untuk didaftarkan.

Dr Mahathir juga berkata GTA bercadang untuk menampilkan lebih 30 peratus calon muda dalam PRU15. – Bernama


Penduduk Palestin terus ditindas, Israel hadkan permit bangunan

TEBING BARAT, 25 Zulkaedah 1444H, Rabu – Negara haram Israel terus mengehadkan pemberian permit bangunan kepada penduduk Palestin, dan kini semakin berkurangan, iaitu 10 peratus pada suku pertama tahun ini.

Biro Perangkaan Pusat Palestin menunjukkan jumlah keseluruhan permit bangunan yang dikeluarkan sepanjang tiga bulan pertama tahun ini hanya 2,530 termasuk 1,625 bagi permit pembinaan bangunan baharu.

Statistik baharu yang dikeluarkan itu menunjukkan 10 peratus pengurangan daripada permit yang dikeluarkan kepada penduduk Palestin suku keempat tahun lalu.

Penduduk Palestin kini terlalu sukar untuk memperoleh permit bangunan terutama melibatkan kawasan di Timur Baitulmaqdis.

Malah, Biro Perangkaan Pusat Palestin mendedahkan data bilangan permit yang dikeluarkan pada suku pertama 2023 menurun sebanyak 18 peratus berbanding suku keempat tahun lalu.

Minggu lalu, Pejabat Penyelarasan Hal Ehwal Kemanusiaan PBB (OCHA) melaporkan Israel telah merobohkan, memaksa penduduk tempatan merobohkan atau merampas 290 bangunan milik Palestin di seluruh Tebing Barat dan Baitulmaqdis, dalam tempoh suku tahun pertama 2023.

“Dalam kejadian itu, semua bangunan kecuali 19 struktur bangunan yang disasarkan telah dirobohkan menyebabkan 413 orang, termasuk 194 kanak-kanak kehilangan tempat tinggal serta lebih 11,000 penduduk yang lain terjejas,”katanya.

Bayaran permit yang dikenakan terlalu mahal sehingga menyebabkan penduduk tidak mampu untuk membayar selain menyebabkan permohonan tergantung untuk tempoh yang panjang. -Agensi


Konflik Sudan: Pertempuran masih berlaku meski gencatan senjata dikuat kuasa

KHARTOUM, 6 Syawal 1444H, Khamis – Pertempuran masih berterusan di beberapa bandar di Sudan meskipun gencatan senjata selama 72 jam dikuatkuasakan.

Wakil BBC di Omdurman melaporkan, pertempuran masih berlaku setakat Rabu, walaupun berkurangan daripada sebelum ini.

Terbaharu, pertempuran berlaku berhampiran bangunan radio dan televisyen, sekali gus memaksa penduduk berada dalam ketakutan untuk keluar mencari makanan.

Ketua Tentera Sudan, Jeneral Abdel Fatah al-Burhan dilaporkan meluluskan lanjutan gencatan senjata selama 72 jam yang dijangka tamat Jumaat.

Abdel Fatah memberi kelulusan awal untuk menghantar wakil tentera Sudan dan pasukan separa tentera Rapid Support Force (RSF) ke Juba di Selatan Sudan bagi membincangkan perkara berkenaan.

Penduduk di Khartoum dan Omdurman kini berdepan kesukaran mencari air bersih dan makanan.

Malah, penduduk menyuarakan kebimbangan dengan situasi selepas gencatan senjata ditamatkan.

Kedua-dua puak yang berperang kini mendakwa menguasai kawasan-kawasan penting seperti lapangan terbang dan ibu pejabat tentera.

Sehingga kini, kira-kira 459 penduduk menjadi mangsa dan terkorban dalam pertempuran walaupun jumlah sebenar dianggap lebih ramai.

Terdahulu Pertubuhan Kesihatan Dunia (WHO) menjangkakan lebih ramai yang terkorban berikutan pelbagai penyakit termasuk kekurangan makanan dan bekalan air bersih serta kesukaran untuk mendapat kemudahan kesihatan. – Agensi


Di Johor hanya umat Islam boleh guna kalimah Allah

BANGI, 4 Zulkaedah 1444H, Rabu – Sultan Johor, Sultan Ibrahim Sultan Iskandar bertitah bahawa penggunaan kalimah Allah hanya dikhususkan untuk umat Islam di negeri itu.

Baginda bertitah, penggunaan kalimah Allah oleh orang bukan Islam adalah tidak diharuskan, tidak dibenarkan serta ditegah dan dilarang, selaras fatwa yang diwartakan pada 4 Jun 2009 di Johor.

Titah baginda, negeri Johor juga mempunyai Enakmen Kawalan dan Sekatan Pengembangan Agama-Agama Bukan Islam 1991 yang melarang penggunaan kalimah-kalimah yang dikhususkan secara eksklusif untuk umat Islam dan tidak boleh digunakan oleh orang bukan Islam, kecuali dalam keadaan atau amalan yang dibenarkan perundangan seperti senikata Lagu Bangsa Johor.

“Susulan keputusan pada 18 April 2023 untuk menarik balik rayuan yang difailkan di Mahkamah Rayuan Putrajaya terhadap penghakiman Mahkamah Tinggi Kuala Lumpur bertarikh 10 Mac dalam semakan kehakiman Jill Ireland bt Lawrence Bill lwn. Menteri bagi Kementerian Dalam Negeri & Anor.

“Kerajaan Persekutuan hendaklah memperhalusi dengan cermat dan sebaiknya kesan-kesan keputusan itu kerana ia berkait rapat dengan isu yang berada dalam sempadan agama Islam dan sentimen umat Islam negara ini,” titah baginda dalam kenyataan, hari ini.

Sultan Ibrahim bertitah, peraturan, tindakan kawalan, penguatkuasaan dan penyelarasan mengenai kalimah Allah mesti diperinci tanpa menjejaskan fatwa serta enakmen negeri supaya keharmonian dan perpaduan masyarakat majmuk akan terus terpelihara.

“Saya tetap berpendirian bahawa penerbitan, percetakan, penyiaran dan pengedaran sebarang bahan yang mengelirukan rakyat, terutamanya umat Islam, tidak akan dibenarkan di negeri Johor selari dengan kedudukan Islam di dalam Undang-Undang Tubuh Negeri Johor 1895,” titah baginda.

Pada 15 Mei, kerajaan dan KDN telah menarik balik rayuan terhadap keputusan Mahkamah Tinggi yang memutuskan bahawa penganut agama Kristian boleh menggunakan kalimah Allah, baitullah, kaabah dan solat dalam penerbitan bahan agama bagi tujuan pembelajaran.

Perdana Menteri, Datuk Seri Anwar Ibrahim berkata, masalah yang wujud ketika ini adalah kerana arahan pentadbiran KDN pada 1986 adalah bercanggah dengan keputusan Majlis Raja-Raja.

Beliau turut menolak dakwaan bahawa keputusan yang dibuat oleh kerajaan memberi ruang kepada orang bukan Islam untuk menerbitkan kalimah Allah dengan sewenang-wenangnya.


Pengganas Daesh mahu serang saluran paip minyak Arab Saudi

RIYADH, 3 Rabiulawal 1442H, Selasa – Kumpulan pengganas Daesh mendesak pengikutnya menyasarkan saluran paip minyak dan kilang Arab Saudi – kononnya sebagai tindak balas mengecam normalisasi hubungan antara Emiriah Arab Bersatu (UAE) dan Bahrain dengan Israel.

Kumpulan pengganas itu mengatakan perjanjian ‘Abraham Accords’ yang ditandatangani bulan lalu di Washington adalah pengkhianatan terhadap Islam dan menuduh Riyadh terbabit dalam proses normalisasi itu.

“Sasarannya banyak… Mulakan dengan menembak dan menghancurkan saluran paip minyak, kilang, dan kemudahan yang menjadi sumber pendapatan pemerintah zalim,” kata jurucakap Daesh, Abu Hamza Al-Quraishi dalam rakaman yang disiarkan di Telegram.

Arab Saudi berada di bawah tekanan untuk mengikuti negara jiran Teluknya dan menormalkan hubungan dengan Zionis.

Namun, Riyadh terus menegaskan bahawa Israel perlu mengakhiri pendudukannya di Palestin dan membenarkan penubuhan negara Palestin sebelum bersetuju dengan langkah tersebut.

Pada tahun 2002, Riyadh menawarkan negara haram Israel sepenuhnya normalisasi – dikenali sebagai ‘Arab Peace Initiative,’ dengan syarat mengakhiri pendudukannya di Palestin.

Meskipun menegaskan secara terbuka untuk mendapatkan kemananan negara Palestin, Arab Saudi didakwa kini berada di ambang ‘pusingan-U’.

Pengkritik berkata, hubungan erat dengan Washington yang dinikmati oleh autokrat negara Teluk selama empat tahun ini akan berakhir, sekiranya calon Presiden Demokrat Amerika Syarikat, Joe Biden memenangi pilihan raya bulan depan. – Agensi


COVID-19: Penduduk Paris wajib pakai pelitup muka

PARIS, 9 Muharram 1442H, Jumaat – Pemakaian pelitup muka kini diwajibkan di seluruh bandar raya Paris bagi mengekang penularan wabak COVID-19.

Perdana Menteri Perancis, Jean Castex berkata, perintah itu akan berkuatkuasa bermula jam 8 pagi hari ini, di Paris dan di sekitar bandar berhampiran.

Menurutnya, angka rasmi yang dikeluarkan pada Rabu merekodkan lebih 5,400 kes baharu disahkan dalam tempoh 24 jam, selain jumlah pesakit yang dimasukkan ke hospital dan unit rawatan rapi (ICU) terus meningkat.

Pihaknya turut tidak menafikan peningkatan wabak COVID-19 di seluruh Perancis.

“Dalam ujian saringan mendapati 39 positif dalam setiap 100,000 penduduk, iaitu empat kali ganda dalam tempoh sebulan lalu, membabitkan semua peringkat usia.

“Peratusan yang kembali positif meningkat satu peratus pada Mei lalu. Kira-kira 10 orang yang dijangkiti akan menjangkiti 14 yang lain secara purata.

“Lebih daripada 800 pesakit coronavirus dimasukkan ke hospital setiap minggu, berbanding 500 pesakit pada enam minggu lalu, katanya dalam sidang akhbar.

Castex berkata, wabak berkenaan semakin meningkat dan sekarang adalah waktu untuk ‘campur tangan’ bagi mengekang jangkitan eksponensial.

Pada masa sama, beliau berkata, Paris adalah salah satu daripada zon aktif COVID-19, justeru, pemakaian pelitup muka dikuatkuasakan ke atas seluruh penduduk di bandar itu, termasuk pejalan kaki dan penunggang motosikal.

Sebelum ini, pelitup muka telah diwajibkan untuk pengangkutan awam di seluruh negara. -Agensi


Mesir gesa Russia lanjutkan perjanjian bijirin Laut Hitam

ST PETERSBURG, 12 Muharam 1445H, Ahad – Mesir menggesa Russia memperbaharui perjanjian laut Hitam bagi membolehkan Ukraine mengeksport bijirin ke seluruh dunia.

Pandangan berkenaan disuarakan Presiden Mesir ketika menghadiri sidang kemuncak Russia-Afrika yang berlangsung St Petersburg ketika Russia menjadi tuan rumah.

Semasa sidang kemuncak itu, Abdel Fattah al-Sisi berkata, ‘penting’ perjanjian itu dihidupkan semula dan menggesa penyelesaian segera bagi membekalkan makanan kepada negara-negara miskin terutama di Afrika.

Perjanjian itu membenarkan 33 juta tan bijirin dari Ukraine memenuhi pasaran dunia, kebanyakannya berada di negara membangun Afrika.

Minggu lalu, Russia membuat keputusan tidak menyambung perjanjian Laut Hitam berikutan serangan bom di Pelabuhan Laut Hitam selain mendakwa Barat tidak memenuhi permintaan yang dibuat.

Sejak itu, Russia menawarkan untuk menghantar bijirin ke enam negara Afrika dan dihantar secara percuma selepas mendakwa negaranya mampu menggantikan eksport bijirin Ukraine.

Dalam pada itu Fattah menekankan kepentingan supaya penyelesaian segera dapat dicapai untuk menyediakan makanan dan baja pada harga yang berpatutan bagi membantu Afrika mengatasi krisis makanan.

“Saya berharap untuk mencapai kata sepakat mengenai perjanjian eksport bijirin yang mengambil kira permintaan dan kepentingan semua pihak yang terlibat selain dapat menamatkan kenaikan berterusan bagi harga bijirin,” katanya.

Mesir yang juga merupakan pengimport bijirin terbesar dunia kira-kira 80 peratus dari Russia dan Ukraine.

Bijirin yang diimport merupakan tepung yang digunakan bagi program roti bersubsidi untuk menyalurkan bekalan kepada kira-kira 72 juta rakyat Mesir setiap hari. – Agensi


Kerajaan rancang beli dua lagi kapal selam

KOTA KINABALU, 19 Rejab 1444H, Jumaat – Kerajaan merancang memperoleh dua lagi kapal selam di bawah Pelan Transformasi 15-to-5 Tentera Laut Diraja Malaysia (TLDM).

Menteri Pertahanan, Datuk Seri Mohamad Hasan berkata, kapal selam baharu ini penting untuk keselamatan maritim negara.

Kapal selam adalah aset strategik yang meningkatkan keupayaan armada laut selaras strategi perlindungan maritim untuk menangani isu serantau dan global, khususnya mengenai Laut China Selatan.

“Melalui Pelan Transformasi TLDM 15 to 5, TLDM merancang untuk memperolehi sebuah lagi kapal selam dalam Rancangan Malaysia Ke-14 (RMK-14) 2031–2035 manakala sebuah lagi dalam RMK-15, 2036–2040.

“Perancangan jangka masa panjang permodenan Armada TLDM ini termasuk perolehan kapal-kapal permukaan lain sesungguhnya akan memantapkan lagi keupayaan TLDM dalam menghadapi dimensi peperangan alaf baru,” katanya.

Beliau menjelaskan, tentera laut telah menjadualkan pemerolehan kumpulan kedua kapal misi pesisir di bawah RMK-12 dan kini sedang menunggu kelulusan Kementerian Kewangan.

“Tentera laut juga akan mempertingkatkan lagi keupayaan operasi pangkalan KD Sri Sandakan dan KD Sri Tawau dari segi infrastruktur, aset dan peralatan bagi menghadapi sebarang kemungkinan di laut Sulu dan Sulawesi,” katanya.

Tambahnya, pembangunan pangkalan Wilayah 4 di Bintulu, Sarawak kini dalam pertimbangan kerajaan.

“Pangkalan itu penting untuk mengendalikan pencerobohan aset asing di perairan Sarawak.

“Tentera laut merancang untuk menempatkan tenaga kerja operasi dan kapal yang sesuai di pangkalan untuk meningkatkan pemantauan dan keselamatan di Laut China Selatan, selain menggagalkan pencerobohan,” katanya.

Beliau berkata, keselamatan dan kedaulatan negara tidak boleh dikompromi, dan merupakan keutamaan utama agenda kementerian.

Pelan Armada Transformasi 15 to 5 bertujuan untuk meningkatkan kecekapan, meningkatkan kesediaan dan mengurangkan kos operasi dan penyelenggaraan, dengan mengurangkan kelas kapal dalam perkhidmatan daripada 15 kepada lima.

Lima kelas ini termasuk kapal misi pesisir, kapal tempur pesisir, kapal sokongan pelbagai peranan, kapal peronda generasi baharu dan kapal selam.


Individu malu berbahasa Melayu tiada jati diri, mudah dipengaruhi

BANGI, 26 Muharram 1443H, Sabtu – Individu malu untuk berbahasa Melayu adalah mereka yang tiada jati diri dan merupakan golongan mudah dipengaruhi.

Tokoh sejarah, Prof Datuk Dr Ramlah Adam berkata, individu berkenaan seharusnya menjiwai bahasa Melayu supaya wujud rasa kecintaan ke atas bahasa kebangsaan serta memastikan ia terus dimartabatkan dan bukannya membiarkan sahaja.

“Tidak salah untuk bercakap bahasa lain tapi perlu mengikut kesesuaian dan majlis, kenapa perlu kita berbahasa lain jika hanya dalam kelompok kecil yang semuanya adalah masyarakat Melayu tetapi sekiranya majlis yang dihadiri dalam kelompok besar dan antarabangsa itu tidak menjadi kesalahan.

“Sepatutnya bangga dengan bahasa ibunda kita bukannya malu, contohilah masyarakat Indonesia dan Jepun mereka bangga bahasa dan mengagungkan bahasa ibunda mereka sehingga memerlukan pihak lain tunduk dan patuh dengan bahasa mereka.

“Itu sepatutnya, bukan terus mudah dipengaruhi dan membiarkan dan keadaan itu seolah-olah melenyapkan bahasa ibunda sekiranya tidak diasah lagi,” katanya ketika dihubungi Ismaweb.net, hari ini.

Beliau berkata demikian sebagai mengulas kenyataan Felo Utama Institut Kajian Etnik (KITA) Universiti Kebangsaan Malaysia (UKM), Prof Datuk Dr Teo Kok Seong yang mendedahkan masyarakat kini lebih gemar berbahasa Inggeris berbanding bahasa ibunda sendiri.

Mengulas lanjut, Prof Ramlah agak kecewa apabila ada kajian menunjukkan generasi muda masih tidak mampu bertutur bahasa Melayu yang sudah diiktiraf sebagai bahasa kebangsaan dengan baik, sama ada dalam perbualan seharian atau ketika berada di sekolah.

Disebabkan keadaan itu, beliau menegaskan usaha lebih berkesan perlu dilaksanakan pada peringkat kerajaan dan orang ramai bagi mengubah keadaan ini.

“Perlu perketatkan lagi penggunaan dan terbukti sebelum ini apabila pemimpin meletakkan syarat untuk dalam Sijil Pelajaran Malaysia (SPM) perlu lulus Bahasa Melayu dan Sejarah.

“Usaha seperti ini yang kita perlukan mungkin, usaha berterusan juga perlu dilakukan di peringkat sekolah walaupun di luar sesi persekolah mereka mengamalkan bahasa rojak,” ujarnya.

Ditanya mengenai penggunaan bahasa rojak dalam kalangan masyarakat hari ini, beliau berpendapat perkara itu tidak ada salahnya dan bukan digunakan untuk kegunaan rasmi.

“Semua ini berlaku disebabkan peredaran masa dan perubahan masyarakat serta zaman turut bertukar.

“Evolusi perubahan bahasa ini berlaku dan pada saya ia bukan satu kesalahan, bagaimanapun dibimbangi mutu penggunaan bahasa Melayu anak muda menjadi tidak baik oleh pengaruhnya. Untuk itu, amat perlu perjuangan memartabatkan bahasa Melayu diteruskan supaya ia tidak pupus ditelan zaman,” katanya.

Tegas beliau, sikap patriotik terhadap bahasa Melayu perlu diterapkan dalam setiap sanubari rakyat Malaysia yang cinta akan negara ini.


Pengundi Johor perlu pilih calon muslim wibawa, pejuang agenda umat

BANGI, 23 Jamadilakhir 1443H, Rabu – Bahang Pilihan Raya Negeri (PRN) Johor semakin terasa selepas Sultan Ibrahim Sultan Iskandar berkenan menandatangani watikah pembubaran Dewan Undangan Negeri (DUN), Sabtu lalu.

Bahkan, tarikh-tarikh penting berkaitan PRN Johor juga bakal diketahui tidak lama lagi sebaik Suruhanjaya Pilihan Raya Malaysia (SPR) selesai mengadakan mesyuarat khas 9 Februari ini.

Atas dasar itu, gerakan Islam, Ikatan Muslimin Malaysia (ISMA) – selaku badan pendesak yang prihatin kepada kepentingan Islam dan Melayu – menggesa pengundi muslim di Johor membuat pilihan bijak dengan memilih wakil rakyat yang berwibawa pada PRN nanti.

Ketua Biro Komunikasi Korporat dan Multimedia ISMA, Norzafry Norhalim berkata, calon muslim yang bakal dipilih mestilah memenuhi kriteria wibawa seperti mengangkat agenda Islam dan aspirasi Perlembagaan di Parlimen, memperjuang agensi Bumiputera, berintegriti, cekap serta mahir dalam urus tadbir.

Katanya, calon berkenaan juga mesti bebas daripada pengaruh asing, selain mempunyai agenda perpaduan umat dan rakyat, serta mengangkat Malaysia sebagai sebuah negara tamadun Melayu.

“ISMA melihat perkara ini penting supaya dapat meramaikan pemimpin muslim yang akan lantang bersuara dan berani mempertahankan segala kepentingan umat Islam.

“Dengan pemimpin muslim berwibawa yang ramai ini, pasti dapat menjadi suara yang akan menyatukan umat Islam agar segera duduk semeja, berunding, berbincang dan bersepakat demi menjaga hak dan kepentingan umat Islam tanpa mengira blok kepartian sama ada UMNO, PAS Amanah, PPBM dan PKR,” katanya dalam kenyataan.

Pada masa sama, beliau berkata, PRN Johor juga bakal berdepan dengan 700,000 pengundi muda terutama yang berusia 18 tahun apabila Akta Undi 18 telah diwartakan.

“Perkara ini pastinya menjadi cabaran kepada negara dalam landskap politik, sama ada pengundi muda ini dapat membuat keputusan berdasarkan fakta atau hanya mengikut emosi.

“Justeru, ISMA menyeru kerajaan supaya menggiatkan usaha untuk mendidik generasi muda mengenai politik matang yang bukan berasaskan blok kepartian dan perkara-perkara penting yang termaktub dalam Perlembagaan,” katanya.


Perpaduan umat tidak relevan buat masa sekarang: MT UMNO

PETALING JAYA, 20 Syaaban 1442H, Jumaat – Bercakap tentang perpaduan umat Islam adalah tidak releven buat masa sekarang.

Ahli Majlis Tertinggi (MT) UMNO, Datuk Seri Abdul Rahman Dahlan berkata, perkara berkenaan hanya sesuai untuk diperkatakan sesudah berakhir Pilihan Raya Umum ke-15 (PRU15).

Bagaimanapun, beliau menegaskan, ini tidak bermakna UMNO mengetepikan perkara tersebut, sebaliknya merasakan ada isu lain yang perlu diberikan perhatian seperti kestabilan politik.

“Apabila kita bercakap tentang perpaduan umat, bagi saya, ia tidak begitu relevan dalam konteks sekarang.

“Apabila kita menang dalam pilihan raya umum akan datang, UMNO akan menjadi parti teras yang membentuk kerajaan dan agenda utama kami ialah perpaduan umat Islam,” katanya seperti dipetik portal FMT.

Selain itu, Abdul Rahman turut mencabar Parti Pribumi Bersatu Malaysia (Bersatu) untuk menyerahkan jawatan Perdana Menteri kepada UMNO sekiranya benar mereka prihatin terhadap perpaduan umat.

“Mereka perlu mengiktiraf kedudukan UMNO sebagai parti dengan jumlah Ahli Parlimen paling ramai.

“Jika benar-benar mahukan perpaduan umat Islam, apalah salahnya mereka membuat pengorbanan itu? Tetapi adakah PPBM bersedia menyerahkan jawatan Perdana Menteri kepada UMNO?” katanya.


Pompeo dakwa negara Arab lain bakal sertai perjanjian damai Israel

WASHINGTON, 7 Rabiulakhir 1442H, Isnin – Ada negara-negara Arab lain akan bergabung dalam perjanjian damai dengan Israel, dan Washington bakal meneruskan usaha untuk mewujudkan perdamaian di rantau berkenaan, kata Setiausaha Negara Amerika Syarikat (AS), Mike Pompeo kepada Al Arabiya, semalam.

“Saya sangat yakin bahawa negara-negara lain akan bergabung dengan apa yang telah dilakukan oleh Emirat, Bahrain, dan Sudan, dan mengiktiraf Israel sebagai tempat yang sah di antara negara-negara.

“Mereka akan melakukannya kerana ini adalah perkara yang tepat untuk negara mereka, demi peningkatan kemakmuran dan keamanan untuk negara mereka,” katanya dalam wawancara eksklusif bersama Al Arabiya.

Beliau berkata, bahawa ia tidak mungkin dilakukan tanpa kepemimpinan serta keterlibatan AS, dan peranan Washington dalam ‘meletakkan risiko di Timur Tengah dari Iran.’

Pompeo memberitahu Al Arabiya bahawa sementara AS berusaha untuk mencapai perdamaian di rantau ini, ia mempertimbangkan bahaya ditimbulkan oleh Iran, yang mana negara-negara di wilayah itu mengakui sebagai ancaman bersama.

“Kenyataannya adalah sekarang negara-negara Teluk dan Israel mengakui mereka mempunyai ancaman bersama dari Iran,” kata Menteri Luar Negeri, sambil mendakwa kononnya AS akan mengasihi warga Palestin untuk terlibat dengan Israel (tetapi) kepemimpinan mereka telah menolak Presiden Trump visi untuk keamanan.

“Setiap negara yang menginginkan situasi yang lebih baik untuk rakyat mereka sendiri akan bersama-sama mengiktiraf Israel,” kata Pompeo.

Terdahulu, rakyat Palestin memprotes rancangan Pompeo yang melawat ke Israel, Khamis lalu (19 November), untuk mengunjungi penempatan Yahudi di Tebing Barat yang diduduki.

Pompeo menjadi Setiausaha Negara AS pertama yang mengunjungi Dataran Tinggi Golan dan penempatan Yahudi haram di Tebing Barat. – Agensi


Jabatan Pembangunan Kanak-Kanak solusi terbaik tangani isu dera, pengabaian

BANGI, 2 Rabiulawal 1445H, Isnin – Penubuhan Jabatan Pembangunan Kanak-Kanak adalah solusi terbaik dalam menangani segera isu pengabaian dan penderaan kanak-kanak yang semakin meruncing, kata Datuk Seri Nancy Shukri.

Menteri Pembangunan Wanita, Keluarga dan Masyarakat itu yakin jabatan berkenaan berupaya memberikan perkhidmatan yang berkualiti kepada rakyat, khususnya kanak-kanak berlandaskan kepada lima teras utama iaitu pencegahan, pembangunan, perlindungan, pemulihan dan pengintegrasian ke dalam masyarakat.

Justeru, beliau berterima kasih kepada Jabatan Perkhidmatan Awam (JPA) dan Kementerian Kewangan yang meluluskan penubuhan jabatan berkenaan bagi menggantikan Bahagian Kanak-Kanak di bawah Jabatan Kebajikan Masyarakat (JKM), berkuat kuasa 1 September lalu.

“Dengan tertubuhnya Jabatan Pembangunan Kanak-Kanak, usaha menggerakkan komuniti yang telah ditubuhkan di bawah Akta Kanak-Kanak 2001 iaitu Pasukan Perlindungan Kanak-Kanak dan Pasukan Kebajikan Kanak-Kanak serta pembantu pelindung akan ditingkatkan di semua 105 daerah.

“Ini selaras dengan tonggak Malaysia Madani yang menyasarkan kesejahteraan masyarakat termasuk menjaga keselamatan dan memberi perlindungan kepada kanak-kanak adalah menjadi tanggungjawab bersama seluruh rakyat Malaysia,” katanya dalam kenyataan, hari ini.

Pada masa sama, Nancy berkata, sebanyak 169 perjawatan kontrak daripada pelbagai skim perkhidmatan dan gred bagi tahun 2023 telah diluluskan untuk memperkukuh struktur di peringkat ibu pejabat serta seterusnya di daerah dan jajahan.

“Ini bagi memastikan kecekapan dan perkhidmatan yang efektif serta profesional dapat diberikan demi kesejahteraan kanak-kanak di negara ini.

“Kementerian juga menyeru masyarakat untuk terus cakna dalam melindungi kanak-kanak dan laporkan sebarang kes penderaan atau pengabaian kanak-kanak di Talian Kasih 15999 atau Whatsapp 019-2615999 yang beroperasi selama 24 jam,” katanya.

Untuk rekod, penubuhan Jabatan Pembangunan Kanak-Kanak telah diumumkan Perdana Menteri yang juga Menteri Kewangan, Datuk Seri Anwar Ibrahim ketika pembentangan Belanjawan 2023 pada 24 Februari lalu.


Bekalan air di Selangor dijangka pulih lebih awal

SHAH ALAM, 6 Rabiulawal 1443H, Rabu – Menteri Besar Selangor, Datuk Seri Amirudin Shari berkata, kerja pembaikan dan penyelenggaraan aset air dijangka pulih lebih awal dari jadual asal.

Katanya, Air Selangor Sdn Bhd (Air Selangor) memaklumkan bahawa kerja penyelenggaraan telah mencapai tahap 76.4 peratus pada jam 3 petang hari ini.

“Saya dimaklumkan oleh Air Selangor bahawa kerja-kerja pembaikan dan penyelenggaraan aset air telah berjalan lancar dan lebih awal dari jadual asal. Setakat jam 3 petang tadi telah mencapai tahap 76.4 peratus, lebih awal dari jadual asal iaitu 65 peratus. Alhamdulillah.

“Kerja pembaikan dan penyelenggaraan dijangka siap pada malam ini insha-Allah dan bekalan air akan dipulihkan secara berperingkat selepas itu mengikut jadual. Sila ikuti maklumat terkini di hentitugas.airselangor.com,” katanya menerusi hantaran di Facebook, hari ini.

Sebelum ini, Air Selangor memaklumkan, sejumlah 998 kawasan sekitar Selangor mengalami gangguan bekalan air berjadual bermula pada Rabu hingga Sabtu ini.

Ketua Pegawai Eksekutifnya, Suhaimi Kamaralzaman berkata, gangguan disebabkan Loji Rawatan Air Sungai Selangor Fasa 1 (LRA SSP1) dihenti tugas untuk memberi laluan kepada pelaksanaan kerja-kerja penambahbaikan dan penyenggaraan aset-aset kritikal.

Antara kawasan disenarai terjejas berikutan gangguan bekalan air ialah Petaling, Klang, Shah Alam, Gombak, Kuala Lumpur, Hulu Selangor, Kuala Langat dan Kuala Selangor.


Armada tak maklumkan Bersatu keluar wang RM1 juta: Saksi

KUALA LUMPUR, 18 Zulhijjah 1443H, Isnin – Mahkamah Tinggi hari ini diberitahu bahawa pengeluaran wang RM1 juta oleh pihak Angkatan Bersatu Anak Muda (Armada) tidak dimaklumkan kepada Parti Pribumi Bersatu Malaysia (Bersatu).

Pegawai Kewangan 1 Bersatu Muhammad Zulhelmi Zaulkafly, 30, yang bertugas di Pejabat Bendahari Bersatu sejak 2016, berkata pihaknya juga tidak pernah menerima sebarang permohonan daripada Armada berhubung pengeluaran wang itu.

Saksi pendakwaan ke-20 itu berkata demikian ketika pemeriksaan utama oleh Timbalan Pendakwa Raya Mohd Shahrom Idris pada perbicaraan kes Ahli Parlimen Muar Syed Saddiq Syed Abdul Rahman yang berdepan empat pertuduhan pecah amanah jenayah dan pengubahan wang haram.

Disoal Mohd Shahrom sama ada saksi itu tahu mengenai pengeluaran wang RM1 juta daripada pihak Armada, Muhammad Zulhelmi menjawab: Tidak tahu.

Muhammad Zulhelmi, yang mengawal selia dan mentadbir serta mengurus hal ehwal kewangan parti, berkata mengikut Fasal 24 Perlembagaan Parti Bersatu, perbelanjaan melebihi RM500,000 perlu mendapat kelulusan majlis tertinggi dan jika terdapat pengeluaran wang, ia perlu direkod bagi memeriksa baki dalam akaun.

Mohd Shahrom: Apa akan terjadi jika ia tidak direkodkan?

Muhammad Zulhelmi: Melanggar peraturan 24 iaitu kita nak mengelakkan berlaku ketirisan kewangan.

Kepada soalan Timbalan Pendakwa Raya Datuk Wan Shaharuddin Wan Ladin, beliau berkata pemegang amanah bagi akaun Armada ialah Syed Saddiq yang ketika itu Ketua Armada, Ahmad Redzuan Mohamed Shafi (ketika itu Penolong Setiausaha Armada) dan Rafiq Hakim Razali (ketika itu Penolong Bendahari Armada).

Sebelum ini, Rafiq Hakim memberitahu mahkamah bahawa pengeluaran RM1 juta daripada akaun Armada atas arahan Syed Saddiq tidak mengikut prosedur dan ia adalah salah kerana tiada kertas kerja dikemukakan untuk membolehkan wang itu dikeluarkan pada 6 Mac 2020.

Syed Saddiq, 29, didakwa bersubahat dengan Rafiq Hakim yang diamanahkan dengan dana berjumlah RM1 juta untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, beliau didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.

Syed Saddiq juga berdepan dua pertuduhan melibatkan diri dalam aktiviti pengubahan wang haram dengan memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Perbicaraan di hadapan Pesuruhjaya Kehakiman Datuk Azhar Abdul Hamid bersambung esok. – Bernama


Thailand akan perketat semula peraturan termasuk untuk pelancong China

BANGKOK, 13 Jamadilakhir 1444H, Jumaat – Thailand memutuskan untuk menyemak semula beberapa peraturan mengenai kawalan dan pencegahan COVID-19 terhadap pelancong asing.

Sehubungan itu, semua pelancong luar yang memasuki Thailand perlu membuktikan sekurang-kurangnya dua pengambilan vaksin COVID-19 dan keputusan ujian RT-PCR negatif serta bukti pengambilan insurans.

Menteri Kesihatan Awam, Anutin Charnivirakul berkata, langkah berkenaan bagi memastikan mereka boleh menanggung kos rawatan sekiranya ujian saringan yang dilakukan di Thailand adalah positif.

Katanya, keputusan dibuat supaya tidak akan ada sebarang diskriminasi terhadap negara tertentu kerana COVID-19 merebak di semua negara dan jenisnya adalah serupa.

Nasihatnya, sepanjang pelancong luar berada di Thailand, mereka perlu memakai pelitup muka di tempat awam dan di dalam kenderaan awam selain kerap mencuci tangan.

Bagaimanapun Anutin tidak memperincikan secara jelas peraturan baharu yang akan dikuatkuasakan negara itu.

Namun, pihak berkuasa Thailand memaklumkan ia perlu dimulakan sebelum ketibaan pelawat China mulai 8 Januari ini.

Pihak Berkuasa Pelancongan Thailand menjangkakan 25 juta pengunjung dari China akan memasuki Thailand tahun ini selepas negara itu melonggarkan sekatan perjalanan. – Agensi.


Palestin rujuk kes bunuh wartawan Al Jazeera ke ICC

RAMALLAH, 12 Syawal 1443H, Jumaat – Presiden Palestin, Mahmoud Abbas akan segera merujuk kes pembunuhan wartawan veteran Al Jazeera, Shireen Abu Aqla ke Mahkamah Jenayah Antarabangsa (ICC).

Dalam ucapannya pada upacara memperingati Shireen semalam, Abbas menegaskan bahawa pengganas Israel bertanggungjawab sepenuhnya atas kematian itu.

Abbas menyifatkan kematian Shireen sebagai syahid kerana sanggup mengorbankan nyawanya untuk mempertahankan perjuangan Palestin.

“Kami menganggap pihak berkuasa pendudukan Israel bertanggungjawab sepenuhnya atas pembunuhan ini dan mereka tidak boleh menyembunyikan kebenaran terhadap jenayah ini,” katanya.

Beliau berkata, Pihak Berkuasa Palestin (PA) menolak tawaran Israel untuk menjalankan siasatan bersama dan akan segera merujuk kes berkenaan ke ICC.

Shireen ditembak mati ketika membuat liputan serbuan pengganas Israel di Tebing Barat yang diduduki, dan perkara itu turut disahkan oleh agensi Al Jazeera.

Bagaimanapun, pengganas Israel menafikan perkara itu dan menuduh kematian Shireen adalah angkara lelaki bersenjata Palestin.

Pertubuhan Bangsa-Bangsa Bersatu (PBB), Amerika Syarikat (AS) dan Kesatuan Eropah (EU) menggesa supaya siasatan bebas serta telus dibuat.

Shireen, 51, seorang warga Palestin-Amerika adalah antara wartawan yang berpengalaman dalam melaporkan konflik Israel-Palestin untuk agensi berita Al Jazeera selama dua dekad. –  Agensi


Gaji minimum ditentukan selepas bincang pelbagai pihak

NILAI, 10 Rejab 1443H, Sabtu – Penetapan kadar gaji minimum RM1,500 sebulan diambil selepas perbincangan dengan pelbagai pihak dan bukan suatu tindakan melulu, kata Menteri Sumber Manusia Datuk Seri M. Saravanan.

Beliau berkata, penetapan gaji minimum juga membabitkan perbincangan dengan Majlis Perundingan Gaji Negara dan perlu dipersetujui oleh Perdana Menteri serta Jemaah Menteri.

“Pada masa ini, kita lihat kadar gaji swasta lebih rendah daripada gaji di jabatan kerajaan dan sewajarnya ia dinaikkan.

“Kelembapan ekonomi tidak harus dijadikan alasan kerana kita perlu perbanyakkan aliran tunai untuk memulihkan ekonomi dan menjaga nasib rakyat,” katanya kepada pemberita selepas menyempurnakan Majlis Konvokesyen Persekutuan Pusat Bertauliah Jabatan Pembangunan Kemahiran Malaysia Zon, hari ini.

Saravanan juga berkata, dalam tempoh tiga tahun ini, kadar gaji minimum tidak dilaksana dan kementeriannya bukan secara tiba-tiba membuat keputusan sebaliknya ia berdasarkan aspirasi rakyat.

“Dalam keadaan sekarang, kita perlu memperbanyak aliran tunai di peringkat bawahan supaya ekonomi kembali pulih.

“Sebagai menteri, saya bersetuju dengan pandangan ini dan sudah sampai masanya negara kita melaksanakan kadar gaji minimum RM1,500… keputusan ini akan ditentukan oleh Kabinet,” katanya. – Bernama


Berang dibedil roket Hamas, Israel tutup lintasan Kerem Shalom

GAZA, 21 Zulhijjah 1441H, Selasa – Rejim pengganas Israel menutup lintasan Kerem Shalom – laluan komersial utama Gaza – dipercayai sebagai tindak balas terhadap pejuang Hamas.

Israel menutup jalan Kerem Shalom di Gaza untuk semua pihak, kecuali bantuan kemanusiaan dan bahan api.

Tindakan rejim itu adalah tindak balas terhadap serangan roket Hamas dan belon bahan api yang dilancarkan penduduk di Selatan wilayah itu.

“Penutupan itu dibuat kerana serangan belon bahan bakar dari Semenanjung Gaza ke Israel,” kata pejabat Koordinator Kegiatan Pemerintah di Wilayah (COGAT).

Kerem Shalom adalah lintasan komersial utama Gaza dan tindakan penutupannya sering kali menjadi tanda meningkatnya ketegangan dengan Hamas.

Sejak 2007, Gaza telah berada di bawah kepungan haram Israel dan sekatan itu telah menyebabkan penurunan taraf hidup rakyat Palestin.- Agensi


Tiada syarikat di Malaysia dapat lesen import, jual air zamzam

BANGI, 1 Zulhijjah 1443H, Jumaat – Tiada pengedar atau syarikat di negara ini yang mendapat lesen bagi mengimport atau menjual air zamzam di Malaysia.

Ketua Pengarah Kesihatan, Tan Sri Dr Noor Hisham Abdullah berkata, air zamzam dikategorikan sebagai air mineral semulajadi dan termaktub di bawah Peraturan 360A, Peraturan-Peraturan Makanan 1985.

Beliau berkata, pengimportan air mineral semulajadi memerlukan lesen punca air KKM setelah mendapat dokumen pengesahan pihak berkuasa geologi dan hidrologi dari negara pengeksport.

“Dalam hal ini, kerajaan Arab Saudi tidak mengeluarkan pengesahan tersebut kerana air zamzam tidak boleh dieksport dan diperdagangkan.

“Tindakan penolakan konsainan akan dilaksanakan sekiranya terdapat pengimportan air zamzam yang tidak berlesen,” katanya dalam kenyataan, hari ini.

Justeru, air zamzam yang diiklankan atau dijual dalam pasaran di negara ini adalah diragui ketulenannya.

Dr Noor Hisham berkata, hasil aktiviti penguatkuasaan yang dijalankan KKM menerusi Bahagian Keselamatan dan Kualiti Makanan (BKKM) sejak 2012 hingga kini, nilai rampasan ke atas air zamzam dalam pasaran di negara ini adalah RM83,618.20.

Dalam pada itu, beliau berkata, sejumlah 237 iklan makanan telah dipadamkan daripada pelbagai platform e-dagang kerana pelbagai kesalahan di bawah Akta Makanan 1983 dan Peraturan-Peraturan Makanan 1985.

“Daripada jumlah tersebut, 32 iklan makanan yang dipadam adalah iklan air zamzam daripada media sosial,” katanya.

Malah, hasil pemantauan BKKM di media sosial pada tahun 2021 dan 2022 pula, sebanyak 23 dan 40 iklan air zamzam telah dipadam daripada media sosial.

“Di bawah Peraturan-Peraturan Makanan 1985, mana-mana individu yang disabitkan kesalahan menjual air minuman berbungkus dan air mineral semulajadi yang tidak berlesen boleh dikenakan denda tidak melebihi RM10,000 atau penjara tidak melebihi dua tahun,” katanya.

Justeru, KKM menasihati orang ramai agar tidak membeli air zamzam di kedai atau platform dalam talian terutama pada musim haji ini kerana dikhuatiri ianya tiruan.

Malah, orang ramai juga disaran menyalurkan sebarang maklumat berkaitan penjualan air zamzam ke pejabat kesihatan daerah atau jabatan kesihatan negeri terdekat atau melalui laman sesawang aduan awam KKM dan Facebook BKKM.


Polis siasat jika Hizbut Tahrir menular ke negeri lain

KUANTAN, 14 Safar 1442H, Jumaat – Polis akan menyiasat jika fahaman yang dikatakan bercanggah dengan pegangan Ahli Sunnah Wal Jamaah, Hizbut Tahrir Malaysia (HTM), menular ke negeri selain Johor dan Selangor.

Pengarah Jabatan Siasatan Jenayah (JSJ) Bukit Aman Datuk Huzir Mohamed berkata selain kedua-dua negeri berkenaan, turut memfatwakan HTM sebagai bercanggah dengan pegangan Ahli Sunnah Wal Jamaah ialah Sabah, Negeri Sembilan dan Wilayah Persekutuan.

“Kita sedia bekerjasama dengan jabatan agama Islam negeri dan agensi lain yang terlibat dalam siasatan kita terhadap fahaman ini,” katanya kepada pemberita selepas menghadiri Majlis Sambutan Hari Inovasi Polis Diraja Malaysia (PDRM) 2020 di Kompleks Penyiaran Sultan Haji Ahmad Shah di sini, hari ini.

Majlis dirasmikan oleh Ketua Polis Negara Tan Sri Abdul Hamid Bador dan turut hadir ialah Ketua Polis Pahang Datuk Abd Jalil Hassan dan Ketua Polis Johor Datuk Ayob Khan Mydin Pitchay.

Semalam, media melaporkan Ayob Khan berkata Polis Johor membuka kertas siasatan terhadap HTM selepas menerima 17 laporan terhadap kumpulan itu yang dikatakan aktif merekrut ahli baru termasuk daripada golongan berpendidikan dan profesional serta pelajar universiti.

Mengulas perkembangan berbeza, Huzir berkata pihaknya masih belum dapat mengambil kenyataan editor buku ‘Rebirth: Reformasi, Resistance, And Hope In New Malaysia’ yang didakwa menampilkan imej menghina jata negara pada kulit bukunya.

“Kita ada berhubung dengan peguam (editor tersebut) dan beliau memberikan kerjasama yang baik, namun kita hendak kenyataan editor itu bagi melengkapkan kertas siasatan sebelum diserahkan kepada Peguam Negara,” katanya.

Siasatan terhadap buku itu bermula pada 29 Jun lalu, namun polis mendapati editor yang bertanggungjawab terhadap buku berkenaan – seorang lelaki warga tempatan- sudah keluar negara sejak 21 Januari lepas. – Bernama


KDN siasat dakwaan majikan ‘tip-off’ imigresen tangkap pekerja asing elak bayar gaji

IPOH, 27 Syaaban 1442H, Jumaat – Kementerian Dalam Negeri (KDN) akan menyiasat dakwaan kononnya ada majikan melaporkan sendiri kepada Jabatan Imigresen supaya membuat serbuan ke atas pekerja asing yang bekerja dengan mereka bagi mengelakkan pembayaran gaji.

Menteri Dalam Negeri Datuk Seri Hamzah Zainudin berkata siasatan akan dijalankan secara terperinci mengambil kira pelbagai aspek jika benar wujud dakwaan itu bagi memastikan proses keadilan ditegakkan dalam menyelesaikan perkara berkenaan.

“Kita tidak boleh menuduh majikan sewenang-wenangnya konon mereka yang buat laporan kerana sebelum serbuan dan operasi, kita buat siasatan dan menggunakan strategi tertentu dalam memastikan majikan mengikut undang-undang.

“Begitu juga kepada pemegang Pas Lawatan Kerja Sementara (PLKS) dibayar levi tertentu. Sekiranya berlaku sesuatu, kita akan siasat dengan pekerja-pekerja termasuk jika belum dibayar gaji, siasat di mana dan dengan siapa mereka bekerja.

“Dan kita akan tuntut bagi pihak mereka. Itu semua dilakukan bagi memastikan keadilan kepada semua pihak,” katanya selepas menghadiri Program Malaysia Prihatin di Dewan Serbaguna Bandar Baru Tambun hari ini.

Beliau mengulas dakwaan sesetengah pihak kononnya terdapat serbuan Jabatan Imigresen terhadap pekerja asing di tapak pembinaan yang dilaporkan majikan sendiri untuk mengelakkan daripada membuat pembayaran gaji selepas projek bermula atau telah disiapkan.

Semalam, Jabatan Imigresen menahan sejumlah pendatang tanpa izin yang bekerja di tapak binaan kondominium di Setapak, Kuala Lumpur dan ada pihak termasuk netizen mendakwa serbuan itu dibuat hasil laporan majikan sendiri.

Sementara itu, Hamzah berkata sehingga kini, terdapat 40,000 permintaan daripada pemain industri untuk membawa masuk pekerja asing ke dalam sektor perladangan negara.

Bagaimanapun, beliau berkata kerajaan belum menetapkan sebarang polisi dan memerlukan kajian mendalam untuk menilai dari sudut prosedur operasi standard (SOP) membabitkan proses vaksinasi, kuarantin, penginapan sebelum boleh menerima pekerja asing semula ke dalam industri.

“Kalau kita ingin benarkan mereka masuk, kita kena lihat dari sudut siapa yang akan bayar ujian COVID-19, kuarantin 14 hari di mana, kemudiannya apabila sudah selesai dan mereka ini bebas, adakah majikan menyediakan pusat perumahan yang mencukupi.

“Bila SOP ini semua telah diikuti, saya rasa tidak salah untuk mereka diberikan peluang, namun buat masa ini, polisi itu belum lagi dibenarkan,” katanya.

Difahamkan, buat masa ini sebarang kemasukan pekerja asing dihentikan berikutan pandemik COVID-19 sekali gus memberi ruang kepada pekerja tempatan untuk mengisi kekosongan berkenaan.

Menteri Perusahaan Perladangan dan Komoditi Datuk Dr Mohd Khairuddin Aman Razali sebelum ini dilapor berkata Malaysia masih berdepan kekurangan lebih 500,000 pekerja sektor perladangan komoditi dengan anggaran masing-masing 220,000 pekerja tempatan dan 265,397 pekerja asing berdaftar bagi sektor terbabit setakat ini.

Menurutnya, angka itu adalah tidak memadai kerana Malaysia mempunyai jumlah keluasan 7.14 juta hektar tanah ladang yang memerlukan sejuta pekerja. – Bernama


UMNO keluar PN, PAS adakan mesyuarat tergempar

BANGI, 24 Zulhijjah 1442H, Selasa – PAS akan mengadakan mesyuarat tergempar bagi membincangkan kemelut politik yang melanda negara pada ketika ini.

Ia susulan tindakan mengejut UMNO menarik balik sokongan terhadap Perikatan Nasional (PN) dan Tan Sri Muhyiddin Yassin sebagai Perdana Menteri.

Selain tindakan Ahli Parlimen berstatus menteri dari parti tersebut yang melepaskan jawatan sebagai anggota Jemaah Menteri.

Perkara itu ditegaskan oleh Timbalan Presiden PAS, Datuk Seri Tuan Ibrahim Tuan Man ketika dihubungi media tempatan.

“Kita akan adakan mesyuarat segera,” katanya, hari ini.

Terdahulu, Datuk Seri Shamsul Anuar Nasarah mengumumkan peletakan jawatan sebagai Menteri Tenaga dan Sumber Asli.

Presiden UMNO, Datuk Seri Dr Ahmad Zahid Hamidi kemudian mengulangi pendirian Majlis Tertinggi UMNO untuk menarik balik sokongan terhadap kerajaan PN dan Muhyiddin sebagai Perdana Menteri.

Beliau berkata surat akuan Ahli-Ahli Parlimen UMNO yang mencukupi angka bagi menzahirkan penarikan sokongan terhadap Muhyiddin telah dipersembah kepada Yang di-Pertuan Agong.


Hampir 17 juta dos vaksin diberi setakat semalam

KUALA LUMPUR, 15 Zulhijjah 1442H, Ahad – Jumlah pemberian vaksin COVID-19 di bawah Program Imunisasi COVID-19 Kebangsaan (PICK) sejak dimulakan pada 24 Februari lalu sehingga semalam mencecah 16,904,896 dos suntikan di seluruh negara.

Menteri Kesihatan Datuk Seri Dr Adham Baba menerusi perkongsian di Twitternya berkata setakat 11.59 malam tadi, jumlah keseluruhan populasi yang telah melengkapkan kedua-dua dos vaksin adalah 5,397,826.

“Sementara itu, 11,507,070 lagi telah mendapat suntikan dos pertama vaksin,” katanya dalam perkongsian tersebut.

Bagi vaksinasi harian, Dr Adham berkata 417,738 dos diberikan semalam, merangkumi 284,672 individu menerima suntikan pertama manakala 133,066 penerima dos kedua. – Bernama


Isu Jawi: Dong Jiao Zong licik seleweng proses pembentukan negara bangsa

Oleh Siti Hafidah Abd Ghaffar

BANGI, 11 Rabiulakhir 1443H, Selasa – Tindakan Dong Jiao Zong menggesa kerajaan supaya segera menangguhkan pembelajaran tulisan Jawi dalam mata pelajaran bahasa Melayu di sekolah jenis kebangsaan Cina (SJKC) dan Tamil (SJKT), bukan sahaja tidak menghormati perundingan bahkan bersifat antinasional.

Sebelum ini, pertubuhan radikal itu turut menggesa agar kandungan pembelajaran mengenai kepelbagaian budaya dimasukkan dalam buku teks bahasa Melayu di SJKC dan SJKT.

Syor itu alasannya agar tulisan daripada etnik lain juga dapat diperkenalkan di samping tulisan Jawi.

Bagi Felo Utama Institut Kajian Etnik (KITA) Universiti Kebangsaan Malaysia (UKM), Prof Emeritus Datuk Dr Teo Kok Seong perkara tersebut bukanlah sesuatu yang pelik memandangkan pihak berkenaan menganggap tulisan Jawi sebagai tabu, justeru tiada tempat langsung di sekolah vernakular.

Namun begitu, sikap ini amat dikesali dalam konteks identiti nasional untuk negara dan budaya bagi rakyat yang telah dipersetujui dalam perjanjian etnik menjelang kemerdekaan pada 1957 – dikenali sebagai kontrak sosial – bahawa simbol dan proses sosiobudaya Melayu adalah identitinya.

“Sikap ini bukan sahaja memperlihat perangai buruk dalam konteks nasionalisme negara, untuk ikut mendukung hasrat negara, ianya juga akan menjejaskan perpaduan negara kerana tidak mahu ikut bersama-sama dalam menjayakan dasar negara yang digubal bersama-sama untuk kepentingan negara.

“Sehubungan ini, penerimaan pendidikan tulisan Jawi adalah wajib untuk kaum bukan Melayu, untuk melangsaikan bahagian mereka pada kontrak sosial itu.

“Sebaliknya, bantahan yang diperlihat itu bukan sahaja adalah tindakan keengganan melangsaikan bahagian bukan Melayu, ianya juga bertentangan dengan aspirasi negara,” katanya ketika dihubungi Ismaweb.net.

Selain itu, Kok Seong menegaskan bahawa tidak wajar sama sekali untuk mengajar tulisan bahasa lain – seperti bahasa Cina dan Tamil – semasa mata pelajaran bahasa Melayu – yang mana perlu diberi perhatian penuh kepada unsur-unsur bahasa Melayu sahaja sepanjang masa.

Tegasnya, cadangan agar ikut diajar tulisan itu ketika pendidikan tulisan Jawi bukan sahaja tidak masuk akal, ianya juga boleh membawa kepada implikasi serius.

“Dengan ikut mengajar tulisan bahasa Cina dan Tamil bersama-sama tulisan Jawi dalam mata pelajaran bahasa Melayu, ia sebenarnya mahu menyamakan tiga bahasa ini, sedangkan martabatnya berbeza sama sekali.

“Sehubungan ini, bahasa Melayu ialah bahasa kebangsaan, sedangkan dua bahasa itu adalah hanya vernakular bagi etnik Cina dan India,” tegasnya.

Tegasnya lagi, tindakan Dong Jiao Zong dalam perkara ini memperlihat betapa liciknya mereka untuk cuba menyeleweng dengan meyimpangkan proses pembentukan negara bangsa yang sepenuhnya hendaklah berasaskan perjanjian etnik yang dipersetujui bersama oleh Melayu-Cina-India.

“Melalui tindakan culas ini, garis nyata antara penduduk asal dengan kaum bukan Melayu mahu dikaburi untuk menjadi kosmopolitan, iaitu kepelbagaian pada semua perkara dan pada kadar sama rata pula,” katanya.


Korban serangan berkembar di Somalia meningkat

MOGADISHU, 22 Syaaban 1443H, Jumaat – Angka kematian akibat serangan berkembar yang mengorbankan calon pilihan raya Parlimen di Somalia, meningkat kepada 48 orang.

Amina Mohammed – pengkritik lantang kerajaan – terbunuh dalam serangan pengebom bunuh diri di bandar Beledweyne pada Rabu, iaitu malam sebelum beliau dijangka pemilihan semula.

Presiden negeri Hirshabelle dalam satu kenyataan berkata, dua letupan itu membunuh 48 yang lain termasuk peniaga, pegawai dan orang awam serta mencederakan 108 yang lain.

“Pengeboman berani mati pertama menyasarkan ahli parlimen Amina dan mereka yang bersamanya.

“Dan apabila mangsa dibawa ke hospital, bom kereta bunuh diri menyasarkan mereka,” katanya.

Kumpulan militan Al-Qaeda Al Shabab mendakwa mereka bertanggungjawab di sebalik serangan pengeboman itu.

Somalia sedang menjalankan pilihan raya parlimen dalam proses tidak langsung yang membabitkan pemilihan 275 ahli dewan rakyat, yang kemudian memilih presiden baharu pada tarikh belum ditetapkan.

Dalam satu kenyataan lewat Rabu, Perdana Menteri, Mohammed Hussein Roble berkata, pembunuhan itu bertujuan menganggu proses pilihan raya.

Data suruhanjaya pilihan raya menunjukkan pemilihan 246 ahli Parlimen setakat ini telah selesai lebih awal daripada tarikh akhir 15 April.- Agensi


2 sekolah di Masjid Tanah ditutup selepas 2 pelajar positif COVID-19

ALOR GAJAH, 27 Safar 1442H, Khamis – Dua sekolah di Masjid Tanah di sini diarah tutup selama tujuh hari bermula hari ini ekoran dua beradik yang belajar di dua sekolah berkenaan disahkan positif COVID-19, kata Exco Kesihatan dan Antidadah Melaka Datuk Rahmad Mariman.

Beliau berkata sekolah tersebut ialah Sekolah Kebangsaan (SK) Telok Berembang dan Sekolah Menengah Kebangsaan (SMK) Lubok China.

“Mereka yang terlibat ialah murid tahun enam SK Telok Berembang serta pelajar tingkatan dua SMK Lubok China dan mereka adalah adik-beradik.

“Kedua-dua mereka tinggal di Kampung Nerambai, Lubok China, Negeri Sembilan tetapi bersekolah di Melaka kerana rumah dan sekolah terletak di sempadan kedua-dua negeri. Kes positif adalah di bawah Negeri Sembilan,” katanya kepada Bernama ketika dihubungi di sini, hari ini.

Mengulas lanjut, beliau berkata lapan ahli keluarga termasuk murid dan pelajar tersebut didapati positif COVID-19 dan telah dibawa oleh petugas Kementerian Kesihatan ke hospital di Seremban, Negeri Sembilan untuk mendapatkan rawatan kira-kira 5 petang semalam.

Katanya, siasatan awal mendapati mereka mendapat jangkitan COVID-19 daripada ibu saudara mereka yang baru pulang dari Labuan dan hadir ke kenduri di rumah mereka pada 3 Oktober lepas.

Rahmad berkata usaha mengesan kontak rapat pelajar dan murid berkenaan khususnya dalam kalangan warga sekolah terlibat untuk disaring sedang giat dijalankan.

Beliau berkata kerja-kerja disinfeksi dan pembersihan di kedua-dua sekolah berkenaan juga sedang dijalankan Jabatan Bomba dan Penyelamat. – Bernama


Lelaki Bangladesh didakwa pukul kepala, perut isteri warga tempatan

KUALA LUMPUR, 20 Rabiulawal 1442H, Jumaat – Seorang lelaki warga Bangladesh didakwa di Mahkamah Majistret Selayang di sini hari ini atas pertuduhan dengan sengaja mencederakan isterinya dengan memukul kepala dan perut wanita itu bulan lepas.

Rakibur Rahman, 38, bagaimanapun mengaku tidak bersalah selepas pertuduhan dibacakan jurubahasa terhadapnya di hadapan Majistret Nik Mohd Fadli Nik Azlan.

Tertuduh yang bekerja membaiki telefon bimbit itu didakwa dengan sengaja telah menyebabkan cedera terhadap isterinya yang merupakan warga tempatan berumur 46 tahun yang bekerja sebagai pengawal keselamatan.

Dia dituduh melakukan kesalahan itu di Pangsapuri Merak, Jalan Bukit Idaman di Batu Caves di sini pada 7 malam, 5 Okt lepas mengikut Seksyen 323 Kanun Keseksaan yang memperuntukkan hukuman penjara maksimum setahun atau denda sehingga RM2,000 atau kedua-duanya dan dia juga boleh dihukum di bawah Seksyen 326A kanun sama, yang membawa hukuman penjara sehingga dua tahun, jika sabit kesalahan.

Timbalan Pendakwa Raya, Nur Intan Syakieraah Zakaria tidak menawarkan jaminan kerana tertuduh warganegara asing.

Mahkamah tidak membenarkan tertuduh diikat jamin dan menetapkan 14 Dis untuk sebutan semula kes. – Bernama


Pendeposit TH hanya boleh pindah wang ke akaun sendiri

BANGI, 1 Zulhijjah 1444H, Selasa – Lembaga Tabung Haji (TH) hanya membenarkan pemindahan wang oleh pendepositnya daripada akaun simpanan TH ke akaun bank sendiri mulai 1 Julai ini.

Ia sebagai langkah proaktif mengekang kes penipuan dalam talian.

Pengarah Eksekutif Operasi TH, Mohamad Ameen Abdul Wahab berkata, pendeposit juga hanya boleh mengaktifkan kad ATM dengan akaun TH menerusi mesin ATM dan bukan melalui perkhidmatan perbankan dalam talian bank-bank rakan strategik TH.

“TH sentiasa cakna dan prihatin akan keselamatan urusan pendeposit. Justeru, TH akan terus berusaha untuk memperkasakan lagi perkhidmatan digital TH demi keselesaan pendeposit,” katanya dalam kenyataan hari ini.

Pada masa sama, beliau berkata, langkah ini adalah salah satu usaha berterusan TH dalam memastikan pendeposit tidak terjerat dengan perangkap pihak tidak bertanggungjawab atau ‘scammer’.

Katanya, TH memandang serius akan penipuan yang berlaku membabitkan pendeposit melalui perbankan internet bank-bank rakan strategik TH.

“Selain itu, TH sering mengingatkan pendeposit untuk sentiasa berhati-hati dengan memastikan maklumat peribadi dan akses kata laluan platform perbankan internet tidak dikongsi dengan mana-mana pihak.

“TH juga sentiasa melakukan kemas kini dan memperketatkan kawalan keselamatan teknologi sedia ada secara berterusan bagi memastikan semua transaksi yang dilakukan oleh pendeposit adalah selamat,” katanya.


Adam Adli perlu kemuka bukti, bukan tuduh melulu

BANGI, 19 Jamadilawal 1444H, Rabu – Timbalan Menteri Belia dan Sukan Adam Adli Abdul Halim perlu mengemukakan bukti kukuh sebelum menuduh berlaku gejala rasuah dalam dunia sukan negara.

Presiden Kesatuan Olahraga Malaysia (KOM), Tan Sri Shahidan Kassim berkata, tidak wajar seorang menteri membuat tuduhan melulu tanpa sebarang bukti.

“Sila buktikan badan sukan mana yang terlibat dengan rasuah.

“Jika tidak kami akan mengambil tindakan terhadap dakwaan yang tidak berasas ini,” katanya dalam kenyataan hari ini.

Sebelum ini, Adam mendakwa masalah korupsi antara punca industri sukan negara gagal berkembang pesat.

Shahidan menegaskan, kenyataan berkenaan tidak sepatutnya keluar daripada mulut seorang timbalan menteri, sepatutnya beliau mendapatkan maklumat yang betul sebelum mengeluarkan sebarang kenyataan.

Shahidan turut mengingatkan Ahli Parlimen Hang Tuah Jaya itu supaya tidak melemparkan kenyataan tidak berasas sebaliknya mula mempertahankan badan-badan sukan di negara ini.

“Jangan sekali-kali hendak menjadi juara dengan melemparkan kenyataan-kenyataan yang tidak berasas dan kurang fakta.

“Sila dapatkan maklumat lengkap bagaimanakah badan-badan sukan diuruskan oleh orang-orang yang dipilih,” katanya.


Lepas berkuasa agenda perjuangan Melayu UMNO-PAS hilang

BANGI, 11 Safar 1442H, Selasa – Slogan UMNO-PAS yang kononnya memperjuangkan Melayu dan Islam hilang selepas mendapat kuasa menjadi kerajaan.

Lebih menyedihkan lagi, bukan hanya agenda orang Melayu hilang, bahkan kebanyakan pemimpin dalam kerajaan hari ini lebih memikirkan kerusi, kepentingan diri dan parti masing-masing sahaja.

Naib Presiden Barisan Jemaah Islamiah Se-Malaysia (BERJASA), Ustaz Mohd Hazizi Ab Rahman mendakwa, perkara itu terbukti apabila Presiden UMNO, Datuk Seri Dr Ahmad Zahid Hamidi tidak menafikan ada ramai Ahli Parlimen parti itu yang menyokong Presiden PKR, Datuk Seri Anwar Ibrahim.

“Ia diikuti pula dengan kenyataan yang saya istilahkan mereka sebagai ‘wakil’ Datuk Seri Najib Razak, yang memang tidak menafikan, bahkan mengiyakan sebilangan besar daripaa MP UMNO menyokong Anwar.

“Isu kerajaan Anwar jadi atau tidak, itu tidak penting. Yang penting ialah pendirian dan sikap MP UMNO yang bergaduh dan tidak kisah apa akan berlaku pada orang Melayu,” dakwanya.

Beliau berkata demikian dalam siaran langsung di Facebooknya malam ini, yang mengulas mengenai situasi semasa politik negara.

Ustaz Mohd Hazizi berkata, senario pergaduhan sesama pemimpin UMNO bukanlah baharu berlaku, bahkan sejak zaman konflik antara Tun Dr Mahathir Mohamad dan Anwar lagi.

“Kemudian pada PRU-14, pemimpin-pemimpin UMNO ini bergaduh lagi sesama sendiri.

“Dan sekarang bergaduh pula dengan BERSATU, dan BERSATU itu asalnya daripada UMNO juga.

“Jadi, pada saya tindakan bersepakat dengan Anwar adalah langkah kotor untuk menjatuhkan kerajaan yang ada sekarang,” katanya.

Sebelum ini, Anwar – yang pernah dipenjara atas tuduhan rasuah dan meliwat – mendakwa mendapat sokongan kukuh daripada Ahli Parlimen untuk membentuk kerajaan Persekutuan baharu.

Presiden PKR itu mendakwa, sokongan Ahli Parlimen itu datang daripada pelbagai parti termasuk yang berpihak kerajaan sedia ada, namun tidak mendedahkan jumlah mereka yang menyokongnya.


Negara haram Israel tetap mahu tuntut Bukit Golan

BAITULMAQDIS, 28 Jamadilakhir 1442H, Rabu – Negara penjajah Israel akan terus menuntut wilayah Bukit Golan sebagai miliknya, kata pemimpin Benjamin Netanyahu.

Kenyataan berkenan keluar selepas Setiausaha Negara Amerika Syarikat (AS), Antony Blinken menggesa Israel menghentikan tuntutan mereka ke atas kawasan berkenaan serta tidak lagi mengakui kononnya ia milik rejim Zionis.

“Lihat, mereka (AS) mengatakan mereka sedang memerhatikannya tetapi saya sudah lama memerhati.

“Setahu saya, Bukit Golan akan kekal selamanya menjadi sebahagian daripada Israel, sebagai kawasan yang berdaulat.

“Apakah kita harus mengembalikannya kepada Syria? Membawa kembali Bukit Golan ke era pembunuhan beramai-ramai yang membahayakan,” dakwa Netanyahu yang kini didakwa atas tuduhan rasuah.

Israel telah menduduki dataran tinggi itu dalam perang 1967 dengan Syria, manakala ia dijajah pada 1981.

Sementara itu, Blinken pada Isnin berkata, beliau melihat Bukit Golan yang menghadap ke utara Israel dan bersempadan dengan Lubnan dan Jordan sebagai kawasan kepentingan Israel.

Bagaimanapun, beliau tidak mengakui kedaulatan Israel di wilayah berkenaan.

“Hak sempadan adalah isu perundangan, yang mungkin bertukar sekiranya berlaku perubahan di Syria dan ini perlu kita ambil kira, walaupun bukan buat masa sekarang,” katanya dalam temu bual dengan CNN.

Syria sejak sekian lama menuntut Bukit Golan dikembalikan dan pendudukan Israel secara di kawasan itu tidak diperakui masyarakat antarabangsa.

Pada 2019, Presiden AS ketika itu, Donald Trump mengiktiraf Bukit Golan sebagai milik Israel.

Syria menyifatkan keputusan Trump pada masa itu sebagai ‘pelanggaran secara terang-terangan’ terhadap kedaulatannya. – Agensi


Calon PN sahut seruan MB Johor berkempen secara berhemah

BANGI, 11 Safar 1445H, Isnin – Perikatan Nasional (PN) menyahut seruan Menteri Besar Johor supaya berkempen secara berhemah pada Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram.

Calon PN DUN Simpang Jeram, Dr Mohd Mazri Yahya berkata, pihaknya akur semua saranan Datuk Onn Hafiz Ghazi demi perpaduan rakyat di negeri ini.

Bagaimanapun, katanya, pembabitan jentera luar negeri tidak dapat dielakkan kerana ia adalah lumrah bagi setiap kali PRK atau Pilihan Raya Negeri (PRN).

“Dalam mana-mana pilihan raya sekali pun, memang begitulah sama ada Pakatan Harapan (PH), Barisan Nasional (BN) dan PN, perkara sama tetap akan dilalui.

“Kita baru selesai mengadakan PRN di enam negeri dan hanya dua sahaja PRK (Pulai dan Simpang Jeram Pulai), jadi jentera pasti tertumpu di Johor,” katanya seperti dipetik Berita Harian, hari ini.

Dr Mazri pada masa sama meminta jentera supaya tidak menyerang UMNO secara keterlaluan.

Sebalik, beliau berkata, jentera boleh memujuk mereka yang kecewa dengan tindak-tanduk kepimpinan parti itu.

Beliau percaya kaedah berkenaan diyakini dapat membantu menarik lebih sokongan pengundi atau ahli UMNO yang kecewa untuk bersama PN.


Lebih 1,000 kanak-kanak di England jadi mangsa penderaan seksual

LONDON, 14 Zulhijjah 1443H, Khamis – Siasatan baharu mendapati lebih 1,000 kanak-kanak telah didera oleh kumpulan antunan seksual (sexual grooming gangs) di sebuah bandar Inggeris selama berdekad-dekad ekoran kegagalan polis dan pihak berkuasa tempatan untuk mendakwa pesalah.

Siasatan yang diterbitkan pada Selasa itu membuat kesimpulan bahawa jenayah rogol, penderaan seksual, cuci otak, dadah dan jenayah lain telah ‘berkembang tanpa kawalan’ di Telford, England.

Pengerusi siasatan, Tom Crowther QC berkata, tanda jelas eksploitasi adalah pengabaian terhadap kes kehamilan remaja dan kehilangan mereka.

“Banyak kanak-kanak diserang dan dirogol secara seksual. Mereka sengaja dihina dan dihina. Mereka dikongsi dan diperdagangkan,” katanya.

Crowther berkata, kegagalan polis, majlis dan pihak berkuasa lain telah membenarkan penderitaan mengerikan bagi generasi kanak-kanak, yang dianggap sebagai komoditi seksual.

“Mangsa berulang kali memberitahu siasatan itu bagaimana, ketika mereka masih kanak-kanak, lelaki dewasa berusaha untuk mendapatkan kepercayaan mereka sebelum mengkhianati kepercayaan itu secara kejam, memperlakukan mereka sebagai objek atau komoditi seksual,” katanya.

Seorang mangsa di Telford, Lucy Lowe, 16, yang hamil telah dibunuh dan kematiannya kemudian digunakan sebagai ancaman untuk mendiamkan mangsa lain.

Dia dibunuh bersama ibu dan kakaknya oleh penderanya, yang membakar rumah mereka pada tahun 2000.

Seorang lagi mangsa, Becky Watson berusia 13 tahun, terbunuh pada tahun 2002 dalam kemalangan kereta yang tidak dapat dijelaskan.

Siasatan itu dilancarkan selepas penyiasatan Sunday Mirror 2018 menemui laporan eksploitasi seksual sejak 1980-an.

Siasatan itu telah mengesahkan bahawa penderaan itu dibenarkan berterusan kerana kanak-kanak yang dipersalahkan, bukan pelakunya.

Manakala, guru dan pekerja sosial tidak digalakkan melaporkan penderaan seksual kanak-kanak.

“Guru dan pekerja belia tidak digalakkan melaporkan eksploitasi seksual kanak-kanak (CSE). Pesalah telah berani dan eksploitasi berterusan selama bertahun-tahun tanpa tindak balas bersepadu.”

Semua ini adalah yang terbaharu dalam siri kes penderaan seksual yang mengerikan di Britain.

Pada 2014, satu lagi laporan bebas mendapati bahawa seramai 1,400 kanak-kanak di bandar Inggeris lain telah didera secara seksual manakala penyampai televisyen, mendiang Jimmy Savile didapati telah mendera 500 kanak-kanak, kedua-dua kes berlaku selama beberapa dekad. – Agensi


Keputusan, penyata pengundian PRU15, PRK DUN Bugaya diwartakan

KOTA KINABALU, 20 Jamadilawal 1444H, Khamis – Keputusan dan penyata pengundian selepas penjumlahan rasmi undi Pilihan Raya Umum ke-15 (PRU15) telah diwartakan semalam, kata Suruhanjaya Pilihan Raya (SPR).

Setiausaha SPR, Datuk Indera Ikmalrudin Ishak dalam satu kenyataan hari ini berkata, pewartaan itu juga melibatkan Pilihan Raya Kecil Dewan Undangan Negeri (DUN) Bugaya yang diadakan serentak dengan PRU15 pada 19 November lepas.

Pewartaan itu adalah selaras dengan kehendak di bawah Peraturan-Peraturan Pilihan Raya (Penjalanan Pilihan Raya) 1981, katanya. – Bernama


GTA perlu menang PRU15 bagi kembalikan negara ke landasan betul

BANGI, 3 Rabiulawal 1444H, Jumaat – Demi mengembalikan semula negara ke landasan yang betul sekali gus memulihkan kestabilan, Gerakan Tanah Air (GTA) perlu menang Pilihan Raya Umum ke-15 (PRU15).

Kini menjadi keutamaan GTA untuk menguasai tampuk kepimpinan dalam usaha ke arah mengembalikan kepentingan negara mengatasi kepartian, kata Timbalan Ketua Penerangan GTA, Mahdzir Ibrahim.

“Kita akan bergerak bersama-sama pertubuhan bukan kerajaan (NGO) dan mereka yang tidak menyertai parti politik bagi menjayakan hasrat berkenan.

“GTA bergerak bersama NGO dan individu yang bukan parti politik agar kartel-kartel politik ini tidak lagi bermaharajalela hingga menyebabkan politik dan pentadbiran negara tidak stabil.

“Walaupun berdepan tugas sukar dan mustahil tetapi kita yakin usaha ini dapat dilakukan dengan keyakinan dan kerja keras semua pihak,” katanya dalam kenyataan, hari ini.

Penyelaras Parlimen Parit Sulong itu berpendapat, Malaysia kini masih belum matang dalam mengurus dan mentadbir politik kerana kepentingan kepartian mendahului kepentingan negara.

Malah, katanya, terdapat kartel-kartel politik sanggup bekerjasama dengan parti yang kalah.

Situasi berkenaan, katanya, telah menyebabkan politik negara kacau bilau dan hilang kestabilannya, akhirnya menjejaskan rakyat serta negara.


Rabbani asas jati diri wanita

ALLAH SWT telah menjadikan wanita dengan penuh keistimewaan dan kehebatan yang tersendiri.

Namun, himpitan dan tekanan hidup pasca kemodenan telah menyebabkan ramai wanita hilang hala tuju, jati diri dan identiti asasi seorang wanita.

Himpitan ekonomi diri dan keluarga menyebabkan wanita perlu turut keluar memerah keringat dari pagi hingga ke malam, demi membayar bil dan menyara kehidupan.

Ragam ahli serumah, pasangan mahupun anak-anak cukup menyesakkan dan mengganggu ketenteraman mental dan emosi.

Paparan kemewahan dan kebahagiaan rakan sebaya di media sosial turut menambah cuka di luka hati yang sedia tidak bahagia dengan kehidupan sendiri, yang kelihatan tidak setanding.

Sogokan dan asakan bertubi dari pihak asing pula terus merosakkan nilai seorang wanita dengan memberikan definisi “hebat” yang berbeza dan pilihan “kebebasan”, yang bercanggah dengan naluri asasi seorang wanita.

Dalam kemelut jiwa yang melanda, adalah amat penting bagi kita untuk kembali membetulkan dan menghidupkan jati diri asas seorang wanita.

Ianya penting agar jiwa kita mampu untuk berhadapan dengan tekanan dari pelbagai sudut ini serta tetap muncul sebagai seorang wanita yang penuh dengan keistimewaan dan kehebatan seperti yang telah Allah tetapkan.

Sebagai seorang muslimah, salah satu jati diri asasi yang mesti ada adalah pegangan bahawa hidupnya di dunia ini adalah sebagai seorang hamba kepada Tuhan Yang Maha Esa, Allah SWT semata-mata.

Dengan itu, dia akan menterjemahkan jati dirinya serta setiap tingkah lakunya dengan mengikut arahan Allah serta menjauhi segala laranganNya, baik dalam keadaan terang mahupun bersembunyi. Ciri inilah yang dinamakan sebagai sifat Rabbani.

Ya, sifat Rabbani ini kedengaran sungguh mudah dan asas, namun hakikanya, dunia ini sering membuatkan manusia lalai dan alpa akan statusnya sebagai seorang hamba.

Kerana itu, bagi memenuhi ciri ini, seorang wanita itu akan secara berterusan mencari ilmu serta mewajibkan dirinya melakukan amalan-amalan yang mendekatkan dirinya kepada Allah.

Dia juga akan berusaha memastikan bukan sahaja dirinya, tetapi juga seluruh ahli keluarganya serta masyarakat sekelilingnya untuk berpegang teguh dan kekal berada di atas jalan Allah.

Ini kerana dia yakin bahawa sifat Rabbani ini adalah kunci kepada hidup yang tenang dan hati yang reda.

Dia yakin bahawa sifat Rabbani ini yang akan memberinya kekuatan untuk menghadapi cabaran hidup yang amat melelahkan dan menghimpit jiwa.

Dia yakin bahawa sifat Rabbaniah ini yang akan menyerlahkan kehebatan sebenar dirinya sebagai seorang wanita, seterusnya menjadi agen pembangunan tamadun kehidupan manusia di dunia.

MENGHIDUPKAN SIFAT RABBANI

Dr Yusuf al-Qardawi dalam kitabnya al-Khaso’is al-‘Ammah li al-Islam telah menyatakan bahawa yang dimaksudkan dengan Rabbani itu adalah meliputi empat aspek. Maka, bagi menyempurnakan sifat Rabbani dalam diri kita, marilah bersama-sama kita memperhalusi dan berusaha mewujudkan empat aspek seperti berikut;

i. RABBANI PADA TUJUAN DAN MATLAMAT

Ia bermaksud setiap matlamat atau tujuan sesuatu usaha, amal, cita-cita, sasaran, perjuangan, pengorbanan dan halatuju kehidupan seseorang sentiasa berada dalam acuan dan kerangka menuju dan mencapai keredhaan Allah SWT.

Firman Allah SWT : “Dan tiadalah Aku mencipta jin dan manusia melainkan supaya mereka mengabdikan diri kepadaKu,”(l-Dzariyyat: 56)

Firman Allah SWT : “Katakanlah : Sesungguhnya solatku, ibadatku, hidup dan matiku, hanyalah untuk Allah, Rabb sekalian alam,” (al-An’am: 162)

Maka, sebagai seorang wanita, kita perlu sentiasa memastikan bahawa setiap amal perbuatan yang kita lakukan harus diniatkan untuk mendapat keredhaan Allah.

Sama ada kita berperanan sebagai seorang pelajar mahupun pekerja, seorang ibu mahupun anak, seorang isteri mahupun sahabat, seorang Instafamous mahupun ahli politik, haruslah dengan penuh kesedaran untuk mencapai redha Allah.

Sifat rabbani pada tujuan dan matlamat ini akan menjaga diri kita daripada terjebak dengan amalan dan “trend” yang sia-sia dan tercela.

Sebagai seorang ibu, kita tidak mendidik anak-anak dengan berkiblatkan amalan barat yang kelihatan “cool”, namun menyimpang dari kebenaran, seperti menghantar anak kecil terkinja-kinja menari di atas pentas hiburan atau media sosial dengan pakaian mencolok mata.

Sebagai seorang Instafamous atau pengamal media sosial, kita tidak terjebak dengan “challenge-challenge” sia-sia, yang menjatuhkan maruah seorang wanita.

Sebagai seorang usahawan, ktia tidak berniaga pada perkara yang haram seperti penjualan arak atau perkhidmatan kelab malam, walaupun ia kelihatan menjanjikan keuntungan yang besar.

Seorang wanita muslimah yang berbekalkan sifat rabbaniah akan sentiasa menghitung setiap tindak-tanduknya, sejauh mana ia adalah perbuatan yang mendekatkannya atau menjauhkannya daripada reda Allah SWT.

Sifat ini akhirnya menjadi sumber ketenangnan jiwa, kerana diri sentiasa terpelihara dari perkara haram dan sia-sia, yang walau nampak hebat di mata manusia, akan kekal meresahkan jiwa.

ii. RABBANI PADA PERSEPSI

Ianya membawa maksud wanita melihat sesuatu persepsi, tanggapan dan ‘worldview’ melalui kerangka dan kaca mata yang ditunjukkan oleh Allah dan Rasulnya.

Sebagai contoh, bagaimana ia memandang dunia adalah ladang dan jambatan akhirat yang ia perlu bercucuk tanam di dalamnya untuk dituai hasilnya di akhirat kelak.

Sebagaimana Allah menyebut dalam al-Quran tentang persepsi dan ‘worldview’ rabbani berkaitan dengan kehidupan dunia dan akhirat.

Firman Allah SWT : “Dan tuntutlah dengan harta kekayaan yang dikurniakan Allah kepadamu akan pahala dan kebahgiaan akhirat dan janganlah kamu melupakan bahagian kamu dari dunia. Dan berbuat baiklah sebagaimana Allah telah berbuat baik kepadamu, dan janganlah engkau melakukan kerosakan di bumi, sesungguhnya Allah tidak suka kepada orang yang melakukan kerosakan,” (al-Qasas: 77)

Seorang wanita yang rabbani pada persepsinya tidak akan tenggelam dalam perlumbaan mengejar kemewahan dunia.

Ini kerana, dia jelas bahawa dunia ini hanya persinggahan sementara bagi mengumpul bekalan akhirat yang kekal abadi.

Maka, apabila dia melihat rakan sebaya mengumpulkan harta dan kemewahan berkepuk-kepuk, menjawat jawatan yang tinggi dengan gaji yang besar, mendapat populariti yang tiada tandingan seantero negara dan dunia, ia langsung tidak meresahkan jiwanya mahupun mengubah haluan hidupnya.

Malah, dia mampu meraikan kegembiraan dan rezeki orang lain.

Dia juga jelas, rezeki yang telah ditakdirkan untuknya takkan salah alamat, tinggal sahaja dia perlu berusaha seperti ketetapan sunnatullah.

Selebihnya, fokus kehidupannya adalah dengan menuai hasil lumayan di akhirat sana.

iii. RABBANI PADA SUMBER

Rabbani pada sumber bermaksud meletakkan segala sumber dan akar umbi kehidupannya kepada Allah SWT dan Rasul.

Ia juga bermaksud mengembalikan sumber rujukan serta sandaran peraturan kehidupannya hanya kepada apa yang Allah dan Rasul telah tetapkan.

Ia tidak mengambil sumber yang lain selain dari al-Quran, sunnah dan apa yang diputuskan para ulama, jauh sekali dari mengambil sumber-sumber yang bertentangan dengan Islam.

Firman Allah SWT : “Wahai orang yang beriman, taatilah Allah dan taatilah RasulNya dan ulil amri dari kalangan kamu, sekiranya kamu berselisih dalam sesuatu perkara, maka hendaklah kamu mengembalikannya kepada Allah dan RasulNya, sekiranya kamu benar-benar beriman kepada Allah dan hari akhirat,” (al-Nisa’: 59)

Wanita Rabbani menolak pandangan liberal kerana pandangan liberal berasaskan kepada kebebasan dari agama dan menolak pandangan ulama.

Wanita Rabbani juga akan berhati-hati dalam mengambil sumber agamanya dengan mempelajari agama dari mereka yang ahli dalam bidangnya.

Dia tidak terkinja-kinja dalam usaha menuntut hak sama rata dengan golongan lelaki seperti yang diperjuangkan golongan feminisme.

Dia tidak lemas dalam usaha sia-sia dan melelahkan untuk memperjuangkan perkara yang bertentangan dengan sunnatullah, seperti memperjuangkan aurat wanita yang sama seperti aurat lelaki.

Dia juga tidak celaru jiwa dalam mencari pengiktirafan melalui definisi “kebebasan” dan “kejayaan” ciptaan barat.

Dia cukup jelas dan merasa cukup dengan pengiktirafan yang telah Allah SWT berikan dalam al-Quran kepada kedua-dua lelaki dan perempuan yang beramal soleh.

iv. RABBANI PADA SISTEM

Rabbaniah pada sistem bermaksud yakin dan percaya serta meletakkan setiap sistem, peraturan, kaedah, dan undang-undang bagi kehidupannya berteras dan berasaskan kepada acuan Allah.

Ia hanya meyakini bahawa sistem dan peraturan Allahlah sistem terbaik untuk mengatur kehidupan dan penyelesai masalah manusia.

Tidak mengambil peraturan lain atau yang bertentangan dengan peraturan Allah untuk mengatur kehidupannya.

Firman Allah SWT: “Barangsiapa yang mencari selain dari Islam sebagai ad-Din , nescaya akan ditolak (oleh Allah) dan di akhirat ia akan termasuk ke dalam golongan yang rugi,” (Ali Imran: 85)

Firman Allah SWT : “Kemudian Kami jadikan kamu berada di atas suatu syariat (peraturan) dari urusan (ad-Din) itu, maka ikutilah syariat itu dan janganlah kamu ikuti hawa nafsu orang-orang yang tidak mengetahui,” (al-Jathiyah: 18)

Wanita yang mempunyai sifat Rabbani pada sistem hidupnya sedar bahawa dia takkan mampu untuk puaskan hati semua manusia.

Dia juga sedar bahawa redha manusia hanyalah sementara, namun redha Allah SWT itulah yang abadi.

Maka, apabila bercanggah antara kehendak manusia dan perintah Allah, dia tidak akan teragak-agak untuk mengutamakan perintah Allah.

Pegangan ini menjadi prinsip dalam hidupnya dan panduan dalam setiap tindak-tanduknya.

Dalam mencari rezeki, dia tidak akan terjebak dalam amalan riba’ dan perniagaan yang diharamkan Allah.

Dalam mencapai kecemerlangan di tempat kerja, dia tidak terjebak dengan amalan rasuah demi menjawat jawatan yang tinggi.

Wanita yang mempunyai kefahaman dalam nilai rabbani akan sering tenang kerana setiap perkara yang berlaku dalam hidupnya dikaitkan dengan sunnatullah dan sering mencari hikmah di sebalik setiap musibah.

RABBANIAH RUMAISA’ SEBAGAI TELADAN

Antara ciri rabbani yang boleh kita lihat adalah pada sahabat Rasulullah ﷺ bernama Ummu Sulaim atau nama sebenarnya Rumaisa’ bintI Milhan.

Beliau telah meletakkan Islam di tempat yang paling tinggi dalam kehidupannya sehingga sanggup berpisah dengan suami yang ingin kekal dalam dunia jahiliah.

Kisah menarik ini adalah kisah yang mengangkat martabat Ummu Sulaim dan menempatkan beliau setaraf dengan para muslimin di awal dakwah Islam dalam kalangan kaum Ansar.

Beliau telah memeluk Islam dan turut mengikut berbaiah, di saat suaminya ketika itu (Malik bin An-Nadhar, ayah kepada Anas bin Malik) berada di luar Madinah.

Iman meresap ke dasar hatinya dan kekal terpateri di sana. Beliau mencintai Islam dengan kecintaan yang sangat mendalam, sehingga kerana itu beliau tetap teguh di hadapan suaminya, yang masih musyrik .

Sekembali suaminya ke Madinah, beliau memarahi isterinya dengan berkata, “Apakah engkau telah murtad?”

Ummu Sulaim lantas menjawab dengan tegas: “Aku tidak murtad, tetapi aku telah beriman dengan orang ini (Rasulullah ﷺ),”

Tidak cukup dengan itu, beliau turut mengajarkan Anas agar mengucapkan lafaz syahadah. Anas akur.

Malik, suami Ummu Sulaim semakin marah dengan tindakan isterinya sehingga beliau menengking dengan kasar: “Jangan kau rosakkan anakku!”

Tetapi dengan penuh kebijaksanaan Ummu Sulaim menjawab: “Sesungguhnya aku tidak merosakkannya, tetapi menunjukkanya kepada kebenaran,”

Malik akhirnya keluar ke Syam dan mati dibunuh di pertengahan jalan. Begitu teguh Ummu Sulaim dengan imannya.

Beliau mendidik anaknya Anas dan mengajarkannya tentang kecintaan kepada Rasulullah ﷺ. Beliau telah menyerahkan Anas kepada Baginda ﷺ untuk mendapat bimbingan dan pengasuhan di rumah Rasulullah, yang kemudiannya menjadi salah seorang sahabat yang terkemuka.

Beliau kemudiannya dilamar oleh Abu Talhah Al-Ansary yang ketika mengajukan lamaran tersebut masih seorang musyrik.

Ummu Sulaim dituntut untuk mempertimbangkan lamaran lelaki tersebut kerana Abu Talhah merupakan seorang yang berpengaruh di dalam masyarakat.

Ketika Abu Talhah menemui beliau buat kali kedua untuk tujuan yang sama, Ummu Sulaim menjawab lamaran tersebut dengan berkata “Wahai Abu Talhah, lelaki seperti engkau tidak layak untuk ditolak. Tetapi engkau seorang kafir, sementara aku wanita Muslimah dan tidak mungkin bagiku untuk menikahi engkau,”

Abu Talhah segera bertemu Rasulullah ﷺ yang ketika itu sedang duduk di tengah-tengah para sahabat.

Ketika melihat kehadiran Abu Talhah, Baginda ﷺ bersabda, “Abu Talhah mendatangi kalian, dan tanda-tanda keislaman tampak di antara kedua matanya,”

Abu Talhah memberitahu Rasulullah ﷺ apa yang dikatakan Ummu Sulaim. Akhirnya, Abu Talhah memeluk Islam di hadapan baginda dan para sahabat. Beliau juga bersetuju menikahi Ummu Sulaim dengan mahar keIslamannya.

Tsabit bin Aslam Al-Banany, salah seorang Tabi’in berkata, “Kami tidak pernah mendengarkan mahar yang lebih indah dari maharnya Ummu Sulaim, iaitu Islam!

Tidak dapat diragukan bahawa beliau sering terlibat dalam pelbagai peristiwa penting, malah menyertai sejumlah wanita lain yang ikut berjihad bersama Rasulullah ﷺ dan mengubati tentera yang terluka.

Sebuah kisah keberaniannya bahawa Ummu Sulaim menyertai Rasulullah ﷺ di Perang Uhud ketika beliau sedang mengandungkan anaknya, Abdullah bin Abu Thalhah.

Beliau membawa bersamanya sebuah tombak pendek yang diselitkan di pinggangnya.

Baginda ﷺ lantas bertanya kepada Ummu Sulaim tentang kegunaan tombak pendek itu dan dijawab dengan berani oleh beliau: ”Jika ada salah seorang antara orang-orang Musyrik mendekatiku, maka aku akan menikamnya dengan tanganku sendiri!”

Demikianlah secebis kisah Rabbani seorang wanita. Ummu Sulaim jelas pada matlamat hidupnya iaitu hanya untuk mencari keredhaan Allah, iaitu sanggup mengorbankan perkahwinan kerana Allah, memandang dunia sebagai jambatan untuk kehidupan akhirat dengan memperbanyakkan amalan dan berjihad dan seterusnya menjadikan Islam sebagai sumber rujukan di dalam hidup.

HAKIKAT HAMBA YANG KIAN DILUPAKAN

Lambakan maklumat dalam era teknologi digital hari ini menyebabkan kita sedikit hilang arah tuju dan panduan hidup.

Walaupun al-Quran dan sunnah telah menetapkan asas-asas untuk seorang insan menjadi hebat dan mencapai kehidupan yang optimum, namun lambakan ilmu dari pelbagai sumber yang kelihatan lebih gah dan hebat menyebabkan kita,dalam tidak sedar, mengagungkan sesuatu yang lain dalam kehidupan ini.

Akibatnya, sikap itu diterjemahkan dalam seluruh aspek kehidupan kita dan membuka jalan kepada 1001 masalah lain.

Contohnya, apabila kita tidak dapat seperti yang kita impikan, kita dilanda stress melampau kerana merasakan kehidupan di dunia sudah tidak bermakna.

Apabila kita melihat orang lain berjaya, kita jadi cemburu buta dan hidup dalam kebencian dan ketidak-harmonian.

Apabila nak mencapai “redha” manusia, kita berlumba-lumba membuat perkara lagha dan mencari “kebebasan” mengikut tafsiran jahiliah, yang akhirnya merosakkan diri atau mencampakkan diri kita di lembah kemurungan kerana tidak bertemu dengan “kebahagiaan” seperti yang didambakan.

Kunci untuk kembali berpegang kepada asas yang benar adalah kesedaran yang tinggi terhadap hakikat diri kita yang merupakan seorang hamba kepada Tuhan Yang Maha Esa, Allah SWT.

Hidupkan sifat Rabbani dalam diri kita dalam segala aspek yang telah dibincangkan, dan ia akan menjadi panduan kepada kehidupan yang lebih tenang, harmoni dan cemerlang.

Hidupkan sifat rabbaniah dalam diri kita, dan saksikanlah perjalanan diri kita menjadi wanita yang hebat, istimewa, bermaruah dan bertamadun.

Ustazah Dr Suriani Sudi
Ketua Wanita ISMA

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Tiada lagi karikatur komunis dalam restoran di JB: Polis Johor

BANGI, 20 Jamadilawal 1442H, Isnin – Polis Johor mengesahkan tiada lagi gambar dan karikatur berunsur parti komunis di sebuah restoran di Johor Bahru.

Restoran di Taman Mount Austin itu tular selepas didakwa mempunyai gambar serta karikatur berunsur parti komunis.

Ketua Polis Johor, Datuk Ayob Khan Mydin Pitchay berkata, sepasukan polis dari Ibu Pejabat Polis Daerah (IPD) Johor Bahru Selatan telah membuat pemeriksaan di premis terbabit semalam.

“Hasil pemeriksaan yang dijalankan mendapati restoran tersebut telah berubah sama sekali tidak ada lagi imej-imej sepertimana yang diviralkan dan kini dalam proses pengubahsuaian di mana restoran tersebut dikenali sebagai Big Captain Stimboat.

“Hasil siasatan mendapati, pemilik restoran ini adalah lelaki Cina tempatan berumur 41 tahun menjelaskan bahawa gambar yang diviralkan adalah pada tahun 2019,” katanya dalam kenyataan hari ini.

Ayob berkata, siasatan juga mendapati bahawa isteri pemilik restoran terbabit adalah warganegara China.

Beliau berkata, premis itu sebelum ini telah diambil tindakan oleh pihak berkuasa tempatan (PBT) di atas kesalahan mempamerkan papan iklan perniagaan tidak mematuhi syarat.

Justeru, polis menjalankan siasatan di bawah Seksyen 505 (B) Kanun Keseksaan, Seksyen 47 Akta Pertubuhan 1966 dan Seksyen 233 Akta Komunikasi dan Multimedia.

“Polis Johor menasihatkan orang ramai supaya tidak terlibat dalam apa-apa perbuatan yang mempromosikan ideologi komunisme dan sosialisme yang boleh membangkitkan sokongan terhadap perjuangan parti komunis.

“Tindakan tegas akan diambil mengikut peruntukan undang-undang sedia ada,” katanya.


Harga diri, maruah bangsa lenyap jika cinta pada negara hilang

BANGI, 11 Muharram 1442H, Ahad – Harga diri serta maruah sesuatu bangsa akan lenyap sekiranya rasa cinta terhadap negara hilang dan kepercayaan kepada ibu pertiwi musnah.

Bahkan, keadaan itu juga akan mengundang kelemahan bangsa, demikian tegas Pensyarah Kanan di Jabatan Sains Sosial, Pusat Pengajian Umum Universiti Tun Hussein Onn Malaysia, Ku Hasnan Ku Halim.

Lantaran itu, untuk mengembalikan semangat patriotisme, sejarah dan sivik mesti dijadikan landasan.

Ini kerana, melaluinya manusia semasa dapat mempelajari segala liku-liku yang terpaksa ditempuhi generasi sebelumnya untuk mewariskan sebuah kehidupan bagi generasi berikutnya.

“Segala kesusahan ditempuhi generasi terdahulu dapat dijadikan iktibar untuk merangka tamadun lebih tinggi untuk generasi kemudiannya pula.

“Melalui cara itulah, tamadun manusia berkembang dan nadi kepada perkembangannya terletak pada semangat patriotisme,” katanya menulis di Berita Harian hari ini.

Menjelang sambutan kemerdekaan ke-63 esok, Ku Hasnan berkata, pengorbanan tokoh zaman silam mestilah dikenang sebaiknya kerana mereka sejarah gemilang perjuangan gemilang untuk memartabatkan patriotisme negara.

“Oleh itu, negarawan lambang atau simbol kejayaan sesebuah bangsa yang merdeka. Mereka generasi yang menjadi pelopor kemerdekaan dan kemajuan kita nikmati hari ini,” katanya.

Mengulas lanjut, beliau berkata, perbezaan ideologi, kaum dan parti politik dalam sesebuah negara sepatutnya tidak dijadikan halangan kepada usaha memakmurkan negara.

Katanya, tidak kira petani, nelayan, kakitangan awam atau buruh, semuanya perlu mempunyai semangat kecintaan menebal ke atas negara.

“Tanpanya, individu dan masyarakat akan berpecah belah kerana masing-masing lebih menumpukan kepada diri atau puak masing-masing dan lupa tanggungjawab terhadap negara.

“Semangat patriotisme lebih penting kepada negara pada masa kini. Ini kerana negara didiami rakyat berbilang agama, bangsa dan ideologi politik yang begitu ketara.

“Jika rakyat meletakkan semangat perkauman, kefahaman ideologi politik atau parti politik lebih utama daripada negara, tentulah pembangunan dan kemajuan tidak akan dapat dicapai,” katanya.

Oleh itu dalam situasi masyarakat sebegini, Ku Hasnan berkata, keperluan semangat patriotisme dalam kalangan rakyat begitu penting.

“Semangat patriotisme akan menghalang rakyat Malaysia bersikap prejudis terhadap mana-mana kaum, agama mahupun ideologi parti yang berbeza dengan mereka.

“Dalam erti kata lain mereka akan meletakkan kepentingan negara lebih tinggi daripada peribadi mahupun kaum masing-masing,” katanya.


Pinda Perlembagaan elak politik berterusan selepas PRK

Oleh Siti Hafidan Abd Ghaffar

BANGI, 3 Rabiulawal 1445H, Selasa – Cadangan supaya kerajaan mengkaji semula keperluan mengadakan Pilihan Raya Kecil (PRK) bagi mengisi kekosongan luar jangka ekoran kematian penyandang kerusi wajar dipertimbangkan.

Ini kerana, pelaksanaan PRK bukan sahaja membabitkan kos kepada kerajaan, malah berlakunya politik berterusan di dalam pentadbiran sekali gus menghilangkan fokus kerajaan untuk menumpu usaha pembangunan dan membela nasib rakyat.

Keadaan itu mencetuskan pertembungan berpanjangan antara parti-parti politik sedangkan selepas pilihan raya sewajarnya mereka memberi fokus dan kerjasama sebagai kerajaan dan pembangkang.

Justeru, mekanisme yang boleh dilakukan adalah dengan memberi peranan kepada parti politik di kerusi berkenaan untuk menentukan pengganti, kata Pakar Perlembagaan dari Universiti Teknologi Malaysia (UTM), Prof Madya Dr Muhammad Fathi Yusof.

Menurutnya, peluang itu agak baik kerana pindaan Perlembagaan pada 2022 yang berkaitan dengan peraturan anti lompat parti telah memasukkan definisi parti politik dalam Perkara 160.

“Jadi agak mudah untuk kita meminda Perlembagaan dengan menyatakan kuasa untuk menentukan pengganti kepada wakil rakyat yang meninggal dunia itu diserahkan kepada parti politik.

“Itu boleh dilakukan dan tidak ada satu masalah yang besar cumanya mungkin ada pihak yang mempersoalkan dari sudut amalan demokrasi,” katanya ketika ditemui Ismaweb.net.

Beliau berkata demikian ketika diminta mengulas mengenai cadangan bekas Timbalan Pengerusi Suruhanjaya Pilihan Raya (SPR), Datuk Seri Wan Ahmad Wan Omar supaya Perkara 54 Perlembagaan Persekutuan dibuat sedikit pindaan dengan mewujudkan satu peruntukan khas berkaitan ketetapan PRK.

Menyambut baik cadangan itu, Muhammad Fathi berkata, dalam hal ini apabila rakyat mengundi bermakna mereka telah memberi mandat bukan sahaja kepada calon malah parti politik.

“Maksudnya di dalam kertas undi itu ada logo parti dan kepercayaan yang diberikan bukan sahaja kepada calon tetapi juga parti.

“Jadi sewajarnya parti diberikan hak untuk menentukan pengganti,” katanya.